«Дарҳақиқат, Биз Қуръонни зикр учун осон қилдик. Бас зикр қилувчи борми?!» (Қамар сураси 17- оят).\nНабий алайҳиссалом айтдилар: Сизларнинг энг яхшиларингиз Қуръонни ўрганиб, уни ўргатувчиларингиздир» (Имом Бухорий ривояти).\nРамазон ойини Қуръон ойи дейишади. Зеро, айнан шу ойда Аллоҳ таолонинг муқаддас Китоби Қуръони карим нозил бўла бошлаган. Рамазон кунларини мусулмонлар кўпроқ ибодат қилиш билан ўтказадилар, кўпроқ Қуръон ўқийдилар. Қуръон ўқир эканмиз, бу Аллоҳ таолонинг бизга бўлган мурожаати эканини ҳис қилишимиз керак. Ушбу муқаддас Китоб ҳар бир ўқувчининг қалбига ўзининг муқаддас нурини солади. Қуръонни ўқиган киши ундан бошқа бирор киши бера олмайдиган нарсаларни олади, чунки бу Аллоҳ таолонинг сўзларидир.\nБунда инсон бошқа ҳеч ҳам туя олмаган туйғуларни ҳис қилади.\nҚуръон ўқишниyu ҳам ўз одоблари бор.\nУмму Салама розияллоҳу анҳо: «Аллоҳнинг Расули аниқ, ҳарфма-ҳарф ўқир эдилар. У Зот ҳар бир ҳарфни дона-дона қилиб талаффуз қилар эдилар», – деб айтганлар. Чунки тез ўқиганда бир ҳарф бошқасини ичига кириб кетиши мумкин, яъни ҳарфлар тўлиқ талаффуз қилинмаслиги мумкин. Секин ўқиганда эса Қуръон маъноларини тадаббур (маъноларини ҳақида тафаккур қилиш) қилиш мумкин бўлади. Зеро, Аллоҳ таоло: «Қуръонни тадаббур қилиб кўрмайдиларми?!» – дея марҳамат қилган (Нисо сураси 82-оят).\nАбдуллоҳ ибн Муғоффал розияллоҳу анҳу Пайғамбаримиз соллаллоҳу алайҳи васалламнинг ўз туялари устида «Фатҳ» сурасини ўқиб кетаётганларини кўрганини айтадилар.\nРасулуллоҳ соллаллоҳу алайҳи васаллам Қуръонни уловда кетаётиб ҳам ўқир эдилар, шунингдек, Қуръони Каримни машинада, пиёда кетаётиб ҳам ўқиса бўлади. Лекин, албатта, одобини сақлаган ҳолда таҳоратли бўлиши, ўқиш олдидан мисвок ишлатиши, имкон борича қибла томонга юзланиши, пок кийимда бўлиши, хушбўйланиши, покиза жойда тиловат қилиши, кўзида ёш ила ўқиши, ҳеч бўлмаса ўзини йиғи ҳолатига солиши керак бўлади. Зеро, Расулуллоҳ соллаллоҳу алайҳи васаллам: «Қуръон йиғи ила нозил қилинган, ўқиганингизда йиғланглар. Агар йиғлай олмасангиз, ўзингизни йиғи ҳолатига солинглар», – деб айтганлар (Имом Ибн Можа ривояти). Яъни Аллоҳга итоат ҳиссини ҳис қилинг, чунки сиз Қуръонни – ҳаммадан Буюк Аллоҳнинг Каломини тиловат қиляпсиз.\nСаҳобий розияллоҳу анҳумлар Пайғамбаримиз соллаллоҳу алайҳи васалламнинг кечаси «Бақара» сурасини ўқиётганларини эшитдилар. Аллоҳнинг раҳмати ҳақидаги оятларни ўқиганларида, Аллоҳдан раҳмат, Аллоҳнинг азоби ҳақидаги оятларни ўқиганларида эса, Аллоҳ таолодан мағфират сўрар эдилар. Ҳамд ҳақидаги оятларни ўқиганларида эса, Аллоҳга ҳамдлар айтар эдилар.\nСаҳобий розияллоҳу анҳумлар Расулуллоҳ соллаллоҳу алайҳи васалламнинг «Субҳана Роббиял аъла» деб ҳамд айтаётганларини эшитар эдилар. Чунки Аллоҳ азза ва жалла Қуръони Каримда: «Олий қадар бўлган Роббинг исмини поклаб ёд эт», – деб марҳмат қилган (Аъла сураси 1-оят).\nРасулуллоҳ соллаллоҳу алайҳи васаллам: «Ким Ат-Тин сурасини ўқиса, охирги «Аллоҳ ҳукм қилгувчиларнинг энг ҳикматлиси эмасми?!» оятини ўқиса, у: «Ҳа, худди шундай, мен гувоҳлик келтираман», – деб айтиши яхши бўлади», – деганлар (Имом Бухорий ва Муслим ривоятлари). Расулуллоҳ соллаллоҳу алайҳи васаллам Қуръон оятларини шундай тафсир қилиб берар эдилар.\nШу ўринда табиий савол пайдо бўлади: Қуръонни жаҳрий (овоз чиқариб) ўқиш яхшими ёки махфий (ичида) ўқиса яхшими?\nПайғамбаримиз соллаллоҳу алайҳи васаллам Қуръони Каримни гоҳида баланд овозда ўқир эдилар, ҳатто бошқа хонага ҳам эшитилар эди. Гоҳида эса махфий ўқир эдилар. Абу Бакр розияллоҳу анҳудан сўрашибди: «Сиз Қуръонни қандай ўқийсиз?» У зот қуйидагича жавоб берибдилар: «Мен паст овозда ўқийман, чунки Аллоҳ бизга яқиндир». Умар розияллоҳу анҳудан худди шу саволни сўраганларида у зот: «Мен ёнимдаги одамни уйғотиш ва шайтонни ҳайдаш учун овоз чиқариб ўқишни яхши кўраман», – деб жавоб берибдилар. Қуръонни ҳолатга қараб жаҳрий ё махфий ўқиса ҳам бўлаверади.\nҚуръон – инсон қалбини ёритадиган Аллоҳ азза ва жалланинг нури, унда банда учун ҳам жисмоний, ҳам маънавий шифо бор, у ҳаётни изга туширади, шайтонни қувади. Қуръон ўқиётганда ундаги барча яхшиликларни олишга ҳаракат қилиш зарур.\nРасулуллоҳ соллаллоҳу алайҳи васаллам ҳар куни Қуръондан маълум бир қисмини ўқир эдилар. Худди вирд (доимий вазифа) каби Қуръонга алоҳида вақт ажратар эдилар. Уч кун ичида Қуръонни бир маротаба хатм қилар эдилар, саҳобийлар ҳам шунга эргашар эдилар. Баъзилари эса етти кунда бир хатм қилар эдилар.\nДарҳақиқат, баъзиларга ҳар куни Қуръонни кўпроқдан ўқиш қийин бўлиши мумкин. Ундай бўлса, оз-оздан бошлайлик. Мисол учун, бир бетдан ва аста-секинлик билан қўшиб борайлик, чунки таъкиданганидек: «Дарҳақиқат, Биз Қуръонни зикр учун осон қилдик. Бас, зикр қилувчи борми?!» (Қамар сураси 17- оят). Яъни Меҳрибон Аллоҳ таоло «Эй бандаларим! Сизларга Қуръонни ўқишни осон қилиб қўйдик, осон қилиб қўйсак ҳам, ўқимайсизларми?!» деб бизга хитоб қиляпти. Асосийси шуки, ҳар куни Қуръон тиловатида бардавом бўлиш, яъни ҳар куни Аллоҳ таоло билан алоқада бўлиб, суҳбатлашиб, Каломидан баҳраманд бўлишдир. Ҳаётимизни қандай ўткизсак, қиёмат куни худди шундай тириламиз. Агар Қуръон ўқишда бардавом бўлсак, қиёмат куни ҳам шафоатчи бўлган Қуръони Карим билан тириламиз, чунки Қуръон – бу нурдир, у инсон ҳаётини доимо ёритиб боради.


1 млн сўм, 1 қоп ун, 7,5 литр ёғ. Тракторда ёниб кетган ҳайдовчи ҳаёти шунча баҳоланди\n08 март 2021, Тошкент вақти: 01:12\nШағал юклагичнинг ёниб кетгандан кейинги ҳолати\nФарғона вилоят, Бешариқ туман ҳокимлиги тадбиркордан текинга олиб ишлатган юклагич-трактор 3 декабрь куни газ қувурини тешиб, портлаб кетганидан сўнг, тракторни вақтинча бошқарган ҳайдовчи касалхонада бир ҳафта ётиб, жон берди.\nҲайдовчи яқинларининг айтишларича, туман Ободонлаштириш бўлими иш пайтида ҳалок бўлганнинг оиласига 1 миллион сўм, бир қоп ун ва 7,5 литр ёғдан бошқа ёрдам бермаган.\nЭрининг маъракасини ўтказишга 500 минг сўм ёрдам сўраган аёлнинг илтимоси ҳам рад этилган.\nОбодонлаштириш бўлими бошлиғи тергов тугаб ишни суд кўрса 70 миллион сўмдан ортиқ товон пули берилиши мумкинлигини айтди.\nБешариқ туман ҳокимининг ўринбосари Аваз Абдураҳмонов декабрь ойи бошида “Premier class leasing” МЧЖга қарашли 735 миллион сўмлик янги тракторни шағал юклаш учун унинг эгаси Бахтиёр Султоновдан илтимос қилиб, сўраб олган эди.\nТракторни ҳокимликнинг ободонлаштириш бўлими ҳайдовчиси, 59 яшар Мирзажон Деҳқонов бошқарган.\nУ ҳоким ўринбосари Аваз Абдураҳмонов кўрсатган жойдан 2-3 декабрь кунлари шағал олиб, машиналарга юклаб берган.\nМирзажон Деҳқонов ўғли билан\n3 декабрь куни трактор ковшининг тиши, ер остидан ўтган магистрал газ қувурини тешиб ёриб юборган ва портлаш содир бўлган.\nПортлаш оқибатида Мирзажон Деҳқонов 60 фоиз куйиш жароҳати олган ва касалхонада ўзига келмай, 10 декабрь куни вафот этди.\nШағал ортилаётган жойдан газ қувури ўтганлиги ҳақида ҳеч қандай огоҳлантирувчи белгилар бўлмаган.\nМарҳум Мирзажон Деҳқоновнинг хотини Муқаддасхон Мақсудованинг Озодликка айтишича, давлат ишида ишлаб ҳалок бўлган одамнинг оиласи ўз ҳолига ташлаб қўйилган:\nЭнг паст сорт бир қоп ва 750 грамлик ўн баклажка ёғ ташлаб кетишди.\n- Бир миллион сўм профсоздан пул берди. Ўзимизнинг Қўқон унининг энг паст сортидан бир қоп ва 750 грамлик ўн баклажка ёғ ташлаб кетишди. Бугун қирқини ўтказдик. Хўжайинимни ҳамма танирди, кўп одамга яхшилик қилган, фотиҳага келиб кетувчилар кўп бўлди. Ободонлаштиришдан бир киши ҳам келмади.\nМуқаддасхон Мақсудова Ободонлаштириш бўлими бошлиғига телефон қилиб ҳам бошқа ёрдам ололмаганини айтди:\nОйлик чиқса берамиз деб насияга олиб келиб, маракани ўтказиб олдик.\n- Илтимос ака, тўрт-беш юз минг сўм бўлса ҳам бериб туринг, қирқини ўтказиб олайлик, кредитларимиз бор, биз бу фалокатни ўйлаганимиз ҳам йўқ эди, оёғимизнинг тагидан чиқиб қолди, ўғилларим ишга чиқса қайтариб берамиз десам, иложи йўқ буни деб, телефонни ўчириб қўйди. Худога шукр новвойлар, қассоблар танишимиз, ўшалардан ойлик чиқса берамиз деб насияга олиб келиб, маъракани ўтказиб олдик.\nБешариқ туман ҳокимлиги Ободонлаштириш бўлими раҳбари Илҳомжон Ўрозалиев марҳум ишчиси оиласига керакли ёрдамлар бериб турилганини айтди:\nКатта товон пули чиқади, 70 миллион сўмнинг нарёғида бўлади.\n- Ҳали товон пули чиқади, тергов тугаб ишни суд кўрса катта товон пули чиқади, 70 миллион сўмнинг нарёғида бўлади. 15-20 кунларнинг ичида бу масала ҳал бўлади. Ижтимоий таъминот бўлимидан дафн пули чиқиб келади, уни берамиз. Бир миллион сўмни профоюз берди. Мана қирқига қўй олиб бермоқчимиз.\nОзодлик марҳумнинг қирқ маъракаси ўтиб бўлгани, унинг хотини ёрдам сўраса берилмагани ҳақида сўраганда Илҳомжон Ўрозалиев бундай деди:\n- Мен қирқи ўтганидан бехабарман. Энди бу ерда бошқа гаплар ҳам бўлгану, сизга айтишмаганда. Мен инсон қадрини жуда яхши биламан. Характерим шунақа. Мен учун амал, иш кейинги масала.\nОзодлик Фарғона вилоят, Бешариқ туманидаги “Premier class leasing” МЧЖга қарашли 735 миллион сўмлик трактор туман ҳокимлиги олиб ишлатаётган пайти ёниб кетгани ҳақида 10 декабр куни хабар берган эди.\nТадбиркорнинг янги, ҳали ишлатилмаган трактор-юклагичини туман ҳокимининг ўринбосари Аваз Абдураҳмонов ундан илтимос қилиб, шағал ортиш учун сўраб олган эди.\nТракторнинг чўмичи ер остида газ қувурини тешиб юбориши натижасида портлаш содир бўлган ва ва ҳайдовчи Мирзажон Деҳқонов қаттиқ куйиш жароҳати олиб, бир ҳафтадан сўнг касалхонада жон берган.\nТадбиркор Бахтиёр Султонов ёниб кетган трактори пулини тўлаб беришни сўраб ҳокимликка арз қилган, ҳоким ўринбосари Аваз Абдураҳмонов "ҳокимият тўлаб беради" деб Озодликка айтган эди.\nАммо, шу кунгача тадбиркорга тракторининг пули тўлаб берилмаган.


@islom_qalbda_uz - Статистика канала ИСЛОМ ҚАЛБДА 🕋. Telegram Analytics\n@islom_qalbda_uz Нравится 6\n1757 упоминаний канала\n9 Mar 2020, 17:10\nКаналы, которые цитирует @islom_qalbda_uz\n5 Mar, 04:23\n4 Mar, 07:42\n4 Mar, 04:56\nҚуръони Карим 🌙\n2 Mar, 10:39\n2 Mar, 10:06\n2 Mar, 08:20\n2 Mar, 04:27\nNAMOZ VAQTI MARUZALAR Islomiy yulduzi\nНАМОЗ ўкишни ўрганамиз\n1 Mar, 07:05\n1 Mar, 04:37\n28 Feb, 04:30\n27 Feb, 05:43\n26 Feb, 10:11\n26 Feb, 09:28\nИСЛОМ ҚАЛБДА 🕋 5 Mar, 13:48\n🏆 КУЧЛИ ОДАМНИНГ СИРИ НИМАДА?\nБиласиз, ҳаётда рухан ва жисмонан кучли инсонлар бор. Уларнинг кучи пулида ёки бешта тилни билишида эмас, балки, рухиятининг ўзгача бир кучи борлигидадир. Атрофингизда шундай одамлар борми? Балки сиз хам уларнинг биридирсиз? Енди уларнинг сифатларини тахлил қилиб курамиз:\n👁1. Улар ўзларига раҳм кўзи билан боқмайдилар.\nУлар ўзларига ўзлари масул, жавобгарликниям ўз бўйнига оладилар, Уларга кимдир нохақ бўлганидан азият чекиб қийнали ва нолиб ўтиришмайди. Шу ахволга тушганига кимнидир айбламайдилар.\nНотўғри бўлган ишлардан хулоса чиқарадилар холос. Бирор юмушни бажара олмасалар кейинги сафар албатта бажара олишларига ишонишади.\n🚷 2. Уларни назорат қилишларига йўл қўймайдилар!\nУларни назарат қилиб булмаслиги учун хам улар кимгадир хисобот беришмайди. Факат ўзи ўзини назорат қилади. Уларнинг кучи ҳам шунда! Ҳеч кимга қулоқ солмайдилар, аммо, хамманинг фикрини эшитиб хулоса чиқара олишади.\n💥 3. Улар янгиликлардан қочишмайди.\nУларда битта куч бор. Сирни ечиш. Ҳаётда пайдо бўлган муаммоларни янгиликларни ечиш. Битта қўркўви ҳам бўлса, бир жойда қотиб қолишдир.\n⏳ 4. Фойдаси йўқ ишларга вақтини кеткизиб ўтиришмайди.\nКўчада тўхтаб қолган машиналарга қараб "сўкинишмайди". Ўзидан ташқари ҳамма назоратдан ташқарида эканлигини тан олишади. Фақат ўзини назорат қилиш ва бошқариш кучлилик эканлигини билишади.\n😍 5. Улар ҳаммага ёқишга интилишмайди.\nЎзини барчага яхши кўрсатишга интилган одамларни кўрганмисиз? Сиз мабодо шу тоифа вакили эмасмисиз? Ўзингиздан кечиб бошқаларга яхши бўлсин деб яшаш ҳам ривожланишдан тўхташ моделидир. Бунда ҳам ўзингизни ҳам сиз ёрдам берган инсонларни ривожланишдан тўхтатаяпсиз.\nКучли одам мехрибон ва хақгўй бўлади.\n🎓 6. Ақлга, илмга, тажрибага асосланган таваккал қилишдан қўрқишмайди.\nХавфли, нолойиқ ақлсиз ҳаракатлар ўрнига ақлли таваккал қилишга куч топишади. Ҳар бир режа, янги бошлаган ишлари муваффақиятли бўлади. Кучсиз одам қарор қилишдан қўрқса, кучли инсон қарор қабул қилиб бўлганидан кейин қўрқаркан.\n💭 7. Кечаги кундаги хато ва камчиликларини хадеб эслайверишмайди.\n"Кечаги кунни кўммасанг, кечаги кун сени кўмади!". Кечаги кун билан яшаш ўлик хотиралар ичида аза тутишдир. Нега?!, "Нима учун?!" деб саволлар қуршовида савол фикрга айлана олмаслигидир. Бунинг ўрнига бугунидан куч топиб уни бахтга айлантира олишади.\n📈 8. Улар битта хатони икки марта кайтаришмайди.\nКучли инсонлар битта ҳаракатни қайтараверишмайди. Ўйлаб кўринг-да, битта харакатни хадеб қайтараверган инсон кимга ўхшайди? Албатта, кучли инсонлар эса, янги ҳаракат, янги қарор ўйлаб топишади. Олдинги мувафақиятсиз ҳаракатлардан воз кечадилар.\n👑 9. Бошқаларнинг омадига хавас ва хасад қилишмайди.\nМуваффақиятга эришган одамлардаги кучлилик калитини, яъни сирини топа олишади ва ўз хаётига тадбиқ этиб, ўргана олишади. Ўз устида ишлашдан тўхтамайдилар.\n💪 10. Омадсизликдан кейин яна муваффақиятли бўлиш учун қадам қўйишга куч топа олишади.\nҲар бир омадсизлик янаям муваффақият қозониш учун бир имконият. Кучли одамларни кучли қилган нарса уларнинг қийин муаммоларга тушганларидар. Қачонки, ҳаётингизда муаммога дуч келдингизми, билингки, у сизни кучли қилиш учун ёлланди.\n👤 11. Улар ёлғизликдан қўрқмайдилар.\nЁлғизликдаги фикр ва якка ўзига ишониш қанчалик катта куч эканлигини фақат кучли инсонлар билишади. Уларнинг кайфиятлари ва бахтли бўлишлари бошқаларга боғлиқ эмас.\n👥 12. Дунё бизга қарздор эмас, одамларнинг хам биздан қарзи йўқ.\nСенинг бахтингга хеч ким масъул эмас. Хеч ким сен учун бирор бахт сотиб олиб бермайди. Фақат мехнат ва мақсад томон қадам сизни бахтли қилади.\n🙏 13. Хозироқ натижага эришиб бўлмаслигини, муваффақият учун ҳам сабр кераклигини тушунишади.\nИСЛОМ ҚАЛБДА 🕋 5 Mar, 10:39\n☝📿Жума куни ва кечаси Расулуллоҳ соллаллоҳу алайҳи васалламга кўп салавот айтиш суннатдир.\n☝Кўпроқ салавот айтинглар!\nПайғамбаримиз соллаллоҳу алайҳи васалламга саловот ва салом айтишнинг фойдалари\n🌹1. Аллоҳнинг амрига бўйинсунган бўлади.\n🌹2. Саловот ва салом айтувчига Пайғамбаримиз соллаллоҳу алайҳи васалламнинг ўзлари жавоб қайтарадилар.\n🌹3. Аллоҳ таоло саловот ва салом айтувчига ўн марта саловот айтади.\n🌹4. Саловот ва салом айтувчи Пайғамбаримиз соллаллоҳу алайҳи васалламнинг шафоатларига эришади.\n🌹5. Саловот ва салом айтувчига ўнта яхшилик ёзилади.\n🌹6. Саловот ва салом айтувчидан ўнта ёмонлик ўчирилади.\n🌹7. Саловот ва салом айтувчининг қалбида нур порлаб, юзининг нурафшон бўлишига сабаб бўлади.\n🌹8. Саловот ва салом айтувчи саодат ва хотиржамликка етади.\n🌹9. Пайғамбар соллаллоҳу алайҳи васаллам саловот ва салом айтувчини яхши кўрадилар.\n🌹10. Саловот ва саломни кўп айтувчи қиёмат куни Пайғамбаримиз соллаллоҳу алайҳи васалламга энг яқин манзилда бўлади.\n✨Набий соллаллоҳу алайҳи васаллам дедилар:\n✍Имом Табароний келтирган ривоятда Расулуллоҳ соллаллоҳу алайҳи васаллам шундай дедилар: “Кимки менга бир бора салавот айтса, Аллоҳ унга ўнта салавот айтади. Кимки менга ўнта салавот айтса, Аллоҳ унга у юзта салавот айтади. Кимки менга юзта салавот айтса, Аллоҳ уни нифоқ ва дўзахдан озод деб ёзиб қўяди ва қиёмат кунида шаҳидлар билан бирга қилади\n📿Аллоҳумма солли ва саллим ва баарик ала Муҳаммад ва ала олиҳи ва асҳабиҳи ажмаъийн!\n☝Бу маълумотни яқинларингизга улашинг, кўп саловот ва салом айтилишига сабабчи бўлинг.\nҚабр ичидан туриб олинган мана бу расм мени даҳшатга солди:😢Қўрқманг!!!! Кўриб фақат ибрат оласиз.👉РАСМНИ КЎРИШ👈\nИСЛОМ ҚАЛБДА 🕋 5 Mar, 04:23\n🍃🌺🕋АССАЛОМУ АЛАЙКУМ! ЖУМА МУБОРАК БЎЛСИН🕋🌺🍃\n•🤲Илоҳим, кунингиз мазмунли ва файзли, яхши амалларга бой ўтсин!\n•🌸Тортиқ бўлсин сизга дуо-\n•🌸Дуода энг гўзал ширин\n•🌸Илоҳо уйингиз нурларга\n•🌸ЖУМА айёмингиз муборак\nИСЛОМ ҚАЛБДА 🕋 4 Mar, 17:15\n🕋 Э Р Т А Г А Ж У М А 🕋\nРосулуллоҳ ﷺ га саловот айтишни унутманг!\n📚(Имом Абу Довуд ривояти).\n☝Расулуллоҳга «соллаллоҳу алайҳи ва саллам» ёки «алайҳис-солату ва вас-сала-а-му» деб, ёки ташаҳҳуддан кейинги салавотлар билан салавот ва салом айтамиз.\n▪Пайшанба кун ботиши билан жумага ўтилгани боис, шу пайтдан жума куннинг қуёши ботгунича салавот айтиш суннатдир.\n✔А Л Б А Т Т А Т А Р Қ А Т И Н Г\nИСЛОМ ҚАЛБДА 🕋 4 Mar, 12:12\nИСЛОМ ҚАЛБДА 🕋 4 Mar, 11:18\n"АЁЛ КИШИНИНГ ОВОЗИ КЎТАРИЛГАН УЙДАН БАРАКА ҚОЧАДИ".\nАйни салафлар хислати. Тобеинлар саййиди деб ном олган Саид ибн Мусаййиб раҳимаҳуллоҳнинг аёли "биз аёллар эрларимизга худди сизлар амир-халифаларингизга хитоб қилгандек хитоб қилардик" дейди. Яъни, ҳурмат билан, овоз кўтармай.\nШайх Сайфуллоҳ Носир ҳафизаҳуллоҳ\nИСЛОМ ҚАЛБДА 🕋 4 Mar, 07:42\nБИРОДАР ЗИЁРАТИ ФАЗИЛАТИ\nМўминларнинг ўзаро зиёрати жуда улуғ амаллардан. Бунга далолат қилувчи саҳиҳ ҳадислар кўп.\nЛекин тўқима ҳадислар ҳам кўп.\nҚуйида бу борада келган саҳиҳ ҳадислардан айримларини келтириб ўтаман:\n1. Имом Муслим ривоят қилган ҳадисда пайғамбар алайҳиссалом шундай дейдилар:\n"Бир киши бошқа қишлоқдаги биродарини зиёрат қилиш учун йўлга чиқди. Аллоҳ таоло унинг йўлига бир фариштани одам суратида тикиб қўйди. Олдига келганда:\n- Қаёққа кетяпсан? - деб сўради.\n- Шу қишлоқдаги бир биродаримни кўргали кетяппан, - деди.\n- Бирон яхшилик қилиб сенга ўтказиб қўйганми? - деди.\n- Йўқ. Лекин уни Аллоҳ учун яхши кўрганман, - деб жавоб берди.\n- Мен сенга Раббингнинг элчисиман, - деди фаришта. - Биродарингни яхши кўрганингдек Аллоҳ ҳам сени яхши кўрди".\n2. Имом Аҳмад ривоят этган ҳадисда пайғамбар алайҳиссалом айтадилар:\n"Аллоҳ таоло деди: Менинг муҳаббатим Менинг йўлимда бир-бирини яхши кўрганларга, Менинг йўлимда бирга ўтирганларга, Менинг йўлимда бир-бирини зиёрат этганларга вожиб бўлди".\n3. Имом Аҳмад ривоят қилган яна бир ҳадисда пайғамбар алайҳиссалом шундай марҳамат қиладилар:\n"Бир киши мусулмон биродарини зиёрат қилса, то етиб боргунча жаннат боғларидан бирида бўлади. Ўтирар экан, уни раҳмат ўраб туради. Эрталаб зиёрат қилган бўлса, етмиш минг фаришта унинг ҳаққига то кечга қадар дуо қилиб туради. Кечқурун зиёрат қилган бўлса, етмиш минг фаришта то эрталаб бўлгунга қадар унга дуо қилиб туради".\nАллоҳ таоло барчамизни бундай улуғ савобларга доим муяссар бўлиб юрувчи бандаларидан қилсин. Омин.\nМўмин, муслим, биродар сўзлари шариатда умумий келганда улар ичига мўмина, муслима аёллар ҳам кириб кетади. Улар ҳам бир-бирларини эгачи-сингил бўлиб зиёрат қилишлари мумкин.\nИСЛОМ ҚАЛБДА 🕋 4 Mar, 07:07\n📖 Ручкали Қуръон Акцияси 📖\n🎁4-5-6-7-8- март кунлари🎁\nАкция фақат 5 кун давом этади\n✔Нархи: 360 минг сўм ✅\n✓ Дубай махсулоти.\n✓ Ўзбекча, Русча. 12 хил тилда.\n✓ Муаллими соний ва Қуръонгача бўлган коидалар.\n✓ Сифатига кафолат. Овози тиниқ.\n✓ Энг гўзал 10 хил Қироат.\n✓ 1 йил гарантия мавжуд.\n✓ Сервис хизмати 1 йил бепул.\n🛍 Ота оналарингиз ва яқинларингиз учун энг яхши совға\n☝Асосийси жуда сифатли ва овози тиниқ\n☝🎁СОВҒА ТАНЛАШДА АДАШМАНГ\nИСЛОМ ҚАЛБДА 🕋 4 Mar, 04:56\nИСЛОМ ҚАЛБДА 🕋 3 Mar, 18:09\n☝НАМОЗ ПАЙТИДАГИ МАКРУҲ ҲОЛАТЛАР\n- Узрсиз йўталиш;\n- Қироатга халал берувчи нарсани оғизда сақлаш;\n- Рукуъ ҳолатида бош елкадан баланд туриши;\n- Нўхот катталигида таом ейиш;\n- Оят ва тасбеҳларни бармоқ билан санаш;\n- Суннатлардан бирортасини қасддан тарк этиш;\n- Қироатни рукуъда тамом қилиш;\n- Икки кўзни юмиб туриш;\n- Намоз тугамай, пешонасини артиш;\n- Намоз пайти либосни текислаш;\n- Ҳаракат қилиш;\n- Қасддан бир оятни ярмида тўхтатиб, бошқасини бошлаш;\n- Пешонани ерга теккизмай, саллани теккизиш;\n- Жамоатга одам қўшилганда имом овозини пасайтириши;\n- Намозни имом чўзиб юбориши;\n- Енг тирсаккача чиқиши, бурун қоқиш;\n- Такбирни такрор айтиш;\n- Узрсиз деворга ёки устунга суяниш;\n- Меҳроб ичига бутунлай кириб олиб намоз ўқиш;\n- Бармоқлари билан бирор сўзни ёзиб кўрсатиш;\n- Бош ё қош билан бирон сўзни ишора қилиш;\n- Таҳорат танг бўлиб турганда намоз ўқиш;\n- Қабрга ё нажасга қараб намоз ўқиш;\n- Олдинда жой бўлса-да, ортда намоз ўқиш;\n- Бошяланг намоз ўқиш – буларнинг бари намоз чоғи қилинса, макруҳдир.\nИСЛОМ ҚАЛБДА 🕋 3 Mar, 17:23\nРепост из: 📺 VIDEOLAR 🎥\n"Кўкдаги юлдузлар ердагиларга қандай кўринса, Қуръон ўқиладиган уй осмон аҳлига худди шундай кўринади" деганлар "\nУйингиз Қуръони Карим нури билан файзли бўлсин.\nҚуръон ўрганаётган ака-ука, опа-сингилларимиз учун Қуръон тиловатини таратувчи Лапма.\n📢 Намоз вақти кирса, АЗОН чақиради.\n30 ПОРА ҚУРЪОНИ КАРИМ БОР☝\n🗣 Лампада 18 ҳил Дунё Қориларидан 30 пора Қуръон Тиловати тўлиқ бор\n💡ЛEД лампа, қизил, яшил, кўк, сариқ, пушти ва оқ рангларда ёнади\n⚪ Диаметри: 150 мм\n📻 ФМ радио тинглаш имконияти\n🎛 Бошқарув пултида Bluetooth орқали масофадан бошқарув;\n🔂 Оятларни сўзма-сўз тинглаш имконияти\n🔉 Саҳиҳ Ал-Бухорий, Саҳиҳ Ал-Муслим, Руқия, Салавот, 40 та ҳадисларни тинглаш хусуиятлари мавжуд.\n💳 Нархи: 380 000 сўм\nИСЛОМ ҚАЛБДА 🕋 3 Mar, 04:33\n🌹🍃Аллоҳ таоло юзимизни ёруғ;\n🌹🍃Ўғил - қизларимизни салоҳиятли;\n🌹🍃Бандаларига суюмли қилиб;\n🌹🍃Бизни билган ва билмаганларга истарали кўрсатиб,\n🌹🍃Охиратда гуноҳлари мағфират қилинганлардан қилсин! Амйин!\n🌹🍃Кунимиз хайрли, фойдали ўтсин!\nИСЛОМ ҚАЛБДА 🕋 2 Mar, 12:51\nАгар инсон ўзини таниса банда эканини билади.\nУ ўзини банда эканини билса такаббурлик Аллоҳга бўлган бандалик тўқмоғи остида майда-майда бўлиб кетади.\nИСЛОМ ҚАЛБДА 🕋 2 Mar, 12:47\n👆Видеони албатта кўринг!!!\n«Қора седана ўлимдан бошқа хар бир дардга даводир».\n(Имом Бухорий, Имом Муслим, Имом Термизий) ривояти.\n☘ Қондаги шакар миқдорини туширади.\n☘ Асаб тизими еасаллиелари даво сифатида қўлланилади.\nНархи: 190 минг (90 капсула)\n5 та олсангиз хар бири 170.000 мингдан ва Нақши Куръони Карим тажвидли китоби хадя🎁\nширкатининг Ўзбекистондаги расмий дилери\nИСЛОМ ҚАЛБДА 🕋 2 Mar, 10:39\n🩺ШИФОКОРЛАР НЕГА КЎП СУВ ИЧИШНИ ТАВСИЯ ЭТИШАДИ?\nСоғлом одам кунига ўртача 2 литр сув ичиши керак.\nБу – шифокорлар тавсияси.\nМия ҳужайраларидан тортиб вужудимиздаги барча аъзолар сув билан ҳаёт. Кўп сув ичсак, танамизнинг сув йўқотиши олдини оламиз.\nСувнинг вужудимизга фойдалари:\n— Танадаги ҳароратни мўътадиллаштиради.\n— жигар ҳамда буйракдаги заҳарли моддаларни ювади.\n— танани жароҳатлардан асрайди.\n— ҳужайра билан тўқималарнинг бир-бирига яқинлашишини таъминлайди.\n— тери ҳужайралари соғлом кўринишига ёрдам беради.\nВояга етган инсон танасида 40-50 литр сув бўлади. Қоннинг 83 % и, тўқималарнинг 75 % и, миянинг 74 % и, суякларнинг 22 % и сувдан иборат. Танадаги сувнинг 20 % и йўқолса, инсон ҳалок бўлади.\nЕтарли миқдорда сув ичилмаса:\n— Мия секинлашиб, одам дангаса бўлиб қолади.\n— қон қуюлади.\n— қабзият юз беради.\n— пешоб сарғайиб кетади.\n📚"Бахтли ҳаёт сари" китобидан.\nИСЛОМ ҚАЛБДА 🕋 2 Mar, 10:07\n- Қалин жойнамоз\n- Қуръони карим\n- Ўзбекча Қуръон\n- Ҳидли тасбеҳ\n- Мисвак идиши билан\n- Электрон тасбеҳ\n- Тошли тасбеҳ\n- Зам зам суви\n🚕🇺🇿 Ўзбекистон бўйлаб доставка хизмати бор.\n💰Набор нархи: 750 минг сўм\n📦Жойнамозни ўзи 480 минг\n🛒 ХАРИД УЧУН: +998909111222\nИСЛОМ ҚАЛБДА 🕋 2 Mar, 10:06\n🚕🇺🇿 Ўзбекистон бўйлаб етказиб бериш хизмати бор.\nИСЛОМ ҚАЛБДА 🕋 2 Mar, 08:33\nТўрт хунук нарса\nБаъзи ҳукамоларнинг айтишларича, тўрт нарса хунук, лекин яна тўрт нарса борки, ундан ҳам хунукроқдир:\n1⃣. Ёшларнинг гуноҳ қилишлари хунук, лекин қариларники бундан ҳам хунукроқдир.\n2⃣. Жоҳилларнинг дунё билан шуғулланишлари хунук, бироқ олимларники бундан ҳам хунукроқ.\n3⃣. Барча инсонларнинг дангасалик қилишлари хунук, лекин уламо ва талабаларники бундан ҳам хунукроқдир.\n4⃣. Бойларнинг кибр қилишлари хунук, аммо камбағалларники бундан ҳам хунукроқ.\nИСЛОМ ҚАЛБДА 🕋 2 Mar, 08:20\nРепост из: ШАЙХ ҲАЗРАТ ЎГИТЛАРИ 📚\n📖 Ручкали Қуръон Сотувда 📖\n🛍 Ота оналарингиз ва яқинларингиз учун энг яхши ҳадиялик.\n✔Нархи: 420 минг сўм ✅\n☝СОВҒА ТАНЛАШДА АДАШМАНГ\nИСЛОМ ҚАЛБДА 🕋 2 Mar, 04:27\n🌹💐🌹АССАЛОМУ АЛАЙКУМ ВА РОҲМАТУЛЛОХИ ВА БАРОКАТУХ🌹💐🌹\n🍃🌹Аллоҳ ушбу кунимизга файз ва барокатлар ато этсин!\n🍃🌹Нафсларимизга осудаликни, қалбимизга\n🍃🌹Ўз нурини ато этиб, инсонлар орасидаги меҳр-оқибатни зиёда қилсин!\n🍃🌹Барчангизга солиҳ амалларга серхосил бўлган хайрли кун ва узоқ умр тилаймиз!\n🍃🌹Ҳамиша Аллоҳнинг панохида бўлинг!


МИБ. “Энергосотиш”. Истеъмолчи. Ҳақиқат учбурчакнинг қайси томонида? - zarnews.uz\nОила йиллар давомида маблағ жамғариб янги уй сотиб олди. Барча ҳужжатлар тўпланиб нотариус орқали расмийлаштирилди ҳам. Оила аъзолари ўз уйларига эга бўлганликларидан беҳад шод. Лекин орадан бир неча йил ўтиб қайсидир ҳужжат нотўғри бўлиб чиқса, кўнгилда ҳаловат қоладими?\nТаҳририятимизга Самарқанд тумани Хўжа Аҳрор Вали-1 маҳалласида яшовчи Қўзи Миромов йўллаган шикоят аризасида шундай ҳолат баён этилган.\n- Биз 2003 йил 15 декабрда Самарқанд шаҳри Зарафшон маҳалласи Абдуллаева кўчасидаги 15-уйни сотиб олиб, нотариус орқали расмийлаштирдик, - деб ёзади Қўзи Миромов. – Унгача тегишли идоралардан қарздорлик ва бошқа розилик берувчи бир қанча ҳужжат тўпладик. Куёвим ҳам, қизим ҳам II гуруҳ ногирони бўлганлиги боис барча ҳужжатларни ўзим расмийлаштирдим. Барча расмиятчиликлар тугагач, куёвим ва қизим янги уйда яшай бошлади. 2013 йил 23 сентябрда Самарқанд шаҳар энергосотиш бўлимининг икки нафар назоратчиси хонадондаги Со2м 54906564-рақамли электр ҳисоблагич бўлим базасида йўқлиги, базада Со2м 05011432-рақамли ҳисоблагич мавжудлиги туфайли далолатнома тузиб, 2 миллион 312 минг 640 сўм жарима белгилашди. Хўш, ундай бўлса уйнинг аввалги эгаси нега бундан бехабар бўлган? Қолаверса, биз уйни сотиб олиб, расмийлаштираётганимизда Самарқанд шаҳар электр тармоқлари корхонасидан ҳам қарздорлик бор-йўқлиги борасида ҳужжат олганмиз, агар ҳақиқатда рақам нотўғри бўлса, нега мутахассислар ўша пайтда бу тарзда ҳужжат беришган? Куёвим ва қизим бу ҳолатни кичик англашилмовчилик сифатида кўриб кўп ҳам эътибор бермаган ва истеъмол қилган электр энергияси учун тўловларни тўлаб юраверган. Мен эса уйга ўрнатилган ҳисоблагич бўйича маълумот сўраб шаҳар энергосотиш бўлимига мурожаат қилдим. 2019 йил 31 майда бўлим бошлиғи Ж.Жўраевнинг имзоси билан берилган маълумотда 1112135-сонли шахсий ҳисоб рақамига 1998 йил 1 майда СО2М 05011432-сонли индукцион электр ҳисоблагич ўрнатилган ва электр ҳисоб дастурий комплексидан рўйхатдан ўтганлиги билдирилган. Бу билан эса биз пул тўлашдан қочиб ҳисоблагични бошқасига алмаштирган бўламиз-ку, яна кимнингдир айби билан қарийб 2,5 миллион сўм жарима ҳам тўлаш мажбурияти юкланган. Ушбу англашилмовчиликни бартараф этиш учун 2019 йил 3 июнда «Самарқанд ҳудудий электр тармоқлари корхонаси” акциядорлик жамияти раҳбарига ариза билан мурожаат қилдим. 2019 йил 19 июнда ҳудудий электр тармоқлари корхонаси раҳбари мурожаатим юзасидан Т23/0000012018-сонли қоидабузарлик аниқланиб, далолатнома расмийлаштирилгани ва электр энергиясидан фойдаланиш қоидаларини бузганлигимиз учун 2 миллион 312 минг 640 сўм миқдорида жарима белгиланиб, бу зарарни мажбурий ундириш учун Самарқанд шаҳар энергосотиш бўлими томонидан фуқаролик ишлари бўйича шаҳар судига даъво аризаси киритилганлигини маълум қилди. Фуқаролик ишлари бўйича Самарқанд шаҳар судининг 2019 йил 12 июлдаги маълумотида эса Самарқанд шаҳар энергосотиш бўлимидан Мирмаҳмуд Юсупов (куёвим)дан қарзни ундириш тўғрисида ҳеч қандай даъво аризаси суднинг иш юритувига келиб тушмаганлиги ва бундай иш кўриб чиқилмаганлиги билдирилди. Англашилмовчиликка вилоятдаги идоралардан ечим тополмагач, Президентнинг виртуал қабулхонасига мурожаат қилдим. Йўллаган мурожаатим Самарқанд шаҳар прокуратураси ва Мажбурий ижро бюроси шаҳар бўлими мутахассислари томонидан ўрганиб чиқилиб, электр энергияси истеъмолидан 2 миллион 96 минг сўм қарздорлик борлиги маълум бўлди.\nШундан сўнг Қ.Миромов Т23/0000012018-сонли далолатномани ҳақиқий эмас, деб топиш тўғрисида фуқаролик ишлари бўйича Самарқанд шаҳар судига мурожаат қилади. Иш кўрилишида Самарқанд шаҳар энергосотиш бўлимидан ҳеч ким қатнашмаганлиги сабабли фуқаролик ишлари бўйича Самарқанд шаҳар суди ишни сиртдан кўриб 2013 йил 23 сентябрдаги Самарқанд шаҳар Абдуллаева кўчаси 15-уй бўйича тузилган Т23/0000012018-сонли далолатномани ҳақиқий эмас, деб топган.\nҲақиқат қарор топди, аммо бир хатолик, деб оила йиллар давомида идорама-идора қанча сарсонгарчиликларни бошдан кечирди. Аслида ҳақиқатда ҳам қарздорлик бўлганми? Агар бўлса нега суд ишида қарздорлик нотўғри эканлиги исботланди?\n- 2013 йилда “Сиёб”, “Темирйўл” ва “Боғишамол” бўлимлари аҳолига хизмат кўрсатган, - дейди Самарқанд шаҳар энергосотиш бўлими ҳуқуқшуноси Баҳодир Усмонов. – Аввал бу масала билан бошқа мутахассислар шуғулланган, мен ишга келганимдан сўнг Қ.Миромов қарздорликни аниқлаш масаласида мурожаат қилди. Биз мурожаат асосида имкон қадар керакли ҳужжатларни топиб масалани ечишда ижобий ёрдам бердик. Ҳисоб рақам солиштирилиб, М.Юсуповнинг электр энергиясидан қарздорлиги йўқ ва аксинча олдиндан 8187 кВтгача ортиқча тўлов борлиги аниқланди.\nБир қарашда масала ижобий ҳал этилди, муаммо қолмади, фуқаро нореал қарздорликдан қутулди. Аммо энди бошқа идоранинг даъвоси Қ.Миромов ва фарзандларининг ҳаловатини бузди. Аниқроғи, Мажбурий ижро бюроси Самарқанд шаҳар бўлими бошлиғи Ф.Файзиевнинг имзоси билан 2019 йил 16 декабрдаги маълумотномада Қ.Миромовнинг Бош прокуратурага йўллаган мурожаати асосида ўтказилган хатлов натижасида М.Юсуповнинг электр энергиясидан 2 миллион 312 минг 640 сўм қарзи борлиги аниқланиб, бу қарз 1112135-сонли ҳисоб рақамга киритилган. Ҳозирги кунда эса электр энергиясидан қарздорлик 2 миллион 467 минг 554 сўмга етган ва бу қарз тўлиқ қоплангандан кейин электр таъминоти қайта тикланиши маълум қилинган. Ажабо, бир масала юзасидан икки идоранинг фикри икки хил, кечаги гап бугунга тўғри келмайди. Кимга ишонишни, қайси ҳужжатга таянишни ҳам билмайсан.\nМажбурий ижро бюроси вилоят бошқармаси эса суд қарорида далолатнома рақами айнан келтирилмагани туфайли қарзни тўхтатишни истамаяпти.\n- Минг афсуски, шундай, - дейди Қ.Миромов. – Мажбурий ижро бюроси вилоят бошқармаси масъуллари нега суд қарорида Т/23 далолатнома рақами келтирилмаган, дейишмоқда. Буни қандай тушуниш мумкин. Наҳотки, бир жумла учун суд қарори инкор қилинса. Хўп, суд ноқонуний қарор чиқарган, деб ҳисобланаётган бўлса, нега менга эмас, судга мурожаат қилишмайди. Бунинг учун ҳуқуқшунос бўлиш керакмас-ку!\nЁшим қарийб 75 га борди, неча йиллардан буён масалани ойдинлаштираман, деб вилоятдаги ташкилотлар эшигида сарсонман. Яна неча йил сарсонгарчилик азобини чекишим керак.\nОтахоннинг куйинишида ҳам жон бор. Фуқаро йиллар давомида ҳақиқатни юзага чиқариш учун бир неча маротаба Тошкентга бориб Энергетика вазирлиги, Бош прокуратурага шу масала юзасидан мурожаат қилган, вилоятдаги деярли барча шу соҳа масъулларига учрашган, шу ишни ойдинлаштириш учун жарима миқдоридан ҳам кўпроқ маблағ сарфлаган. Ва ниҳоят суд қарори билан кўп йиллик муаммога ижобий ечим топилганда яна бир масъул ташкилот рақам айнан келтирилмаган, дея суд қарорини тан олишни истамаяпти. Нега ахир? Қоғозбозликни деб бир-биримизни яна неча йил қийнаймиз?\n- 2013 йилда вилоят электр тармоқлари корхонаси мутахассислари томонидан Самарқанд шаҳри Зарафшон маҳалласи Абдуллаева кўчасидаги 15-уй бўйича далолатнома расмийлаштирилган, - дейди Мажбурий ижро бюроси вилоя бошқармаси ходими Элдор Маҳмудов. – 2017 йилда Мажбурий ижро бюроси ташкил этилгач, биз бу каби тўловлардаги қарздорликни ундиришни бошладик. Бу масалада бошқармамиз ходимлари Қ.Миромов айтаётганидек суд қарорини тан олишни истамаяпти эмас, барчаси қонуний бўлишини исташяпти, холос. Биз бошқа томон манфаати учун судга ариза киритолмаймиз. Шунинг учун Қ.Миромов қарор қисмидаги тушунмовчиликни ойдинлаштириш учун судга ариза киритиши керак. Шунда суд бу ҳақда ажрим чиқаради. Ушбу ажрим нусхасини бизга тақдим қилгач, шу асосда қарздорлик тўлиқ бартараф этилади ва масалага қонуний ечим топилади.


ДУНЁ ПОЛВОНЛАРИ ЎЗБЕКИСТОН ПРЕЗИДЕНТИ СОВРИНИ УЧУН...\nТермиз шаҳрида кураш бўйича Ўзбекистон Республикаси Президенти соврини учун Ҳаким ат-Термизий хотирасига бағишланган ХIII халқаро турнир бўлиб ўтди.\nЎзбекистон Республикаси Жисмоний тарбия ва спорт давлат қўмитаси, мамлакатимиз кураш федерацияси, Сурхондарё вилояти ҳокимлиги ва Кураш халқаро ассоциацияси томонидан қатор давлат ва жамоат ташкилотлари билан ҳамкорликда ташкил этилган нуфузли турнирда дунёнинг элликка яқин давлатидан энг кучли полвонлар ғолиблик учун беллашди.\nТурнирнинг очилишида Ўзбекистон Республикаси Жисмоний тарбия ва спорт давлат қўмитаси раиси Р. Қурбонов, Сурхондарё вилояти ҳокими Э. Турдимов, Кураш халқаро ассоциацияси президенти Ҳ. Фармон ва бошқалар уч ярим минг йиллик тарихга эга миллий қадриятимиз – кураш мустақиллик йилларида том маънода дунё спортига айланганини алоҳида қайд этди.\nҲозир кураш бир юз ўттизга яқин давлатда кенг оммалашмоқда. Кураш халқаро ассоциацияси, Осиё-Океания, Европа, Панамерика ва Африка кураш конфедерациялари томонидан курашнинг жаҳондаги нуфузини янада ошириш, уни ёзги Олимпия ўйинлари дастурига киритиш бўйича самарали ишлар олиб борилмоқда.\nЎзбекистон Республикаси Президенти соврини учун Ҳаким ат-Термизий хотирасига бағишланган анъанавий халқаро турнир дунё спорт жамоатчилигини кураш билан янада кенгроқ таништириш, мазкур спорт турига бўлган қизиқиш ва интилишни кучайтириш, дунё полвонларини ўзбек кураш мактаби анъаналари билан яқиндан таништиришга хизмат қилмоқда.\nХалқаро турнирда полвонлар уч вазн тоифасида гиламга тушди. Вазни 73 килограмм бўлган полвонлар беллашувида барча совринли ўринлар мамлакатимиз спортчиларига насиб этди. Ҳикматилла Тўраев биринчи, Давлат Абраев иккинчи, Суҳроб Худойбердиев ва Шербек Аблоқулов учинчи ўринни эгаллади.\nВазни 90 килограмм бўлган курашчилар ўртасида ҳам полвонларимизга тенг келадигани топилмади. Яҳё Имомов шоҳсупанинг энг юқори поғонасига кўтарилди. Шуҳрат Арслонов кумуш, Дилшод Чориев ва Камолиддин Расулов бронза медаль билан тақдирланди.\n– Кураш фалсафаси, моҳияти ва унинг жозибаси бутун дунёни лол қолдирмоқда, – дейди Хан Су Ким (Жанубий Корея). – Халқингизнинг миллий спорт тури Жанубий Корея ёшлари орасида ҳам тобора оммалашиб бормоқда. Мени ҳам курашнинг мардлик, ҳалоллик, камтарлик каби эзгу фазилатлар билан йўғрилгани ўзига мафтун этган. Кураш билан анча йилдан бери шуғулланаман. Ўзбекистон Республикаси Президенти соврини учун Ҳаким ат-Термизий хотирасига бағишланган анъанавий халқаро турнирда қатнашганимдан хурсандман. Таъкидлаш жоиз, турнирни ташкил этишга ҳар томонлама пухта тайёргарлик кўрилган.\nХалқаро турнирнинг мутлақ вазн тоифаси финалида сурхондарёлик Абдулла Холиёров россиялик Артём Осипенкони мағлубиятга учратиб, Ўзбекистон Республикаси Президенти соврини – 25000 АҚШ долларини қўлга киритди. Артём Осипенко иккинчи, Бекмурод Олтибоев ва Бахтиёр Менглиқулов учинчи ўринни эгаллади.\n– Нуфузли турнирда ғолиб бўлиб, Президент совринини қўлга киритганимдан хурсандман, – дейди Абдулла Холиёров. – Мусобақада Россия, Грузия ва Туркманистондан келган кучли полвонлар билан беллашдим. Улар ҳам ўзбек курашининг сир-асрорини пухта эгаллагани учун ғалаба қозонишим осон бўлмади. Президентимиз совринини қўлга киритганим келгусида кураш бўйича халқаро мусобақаларда юқори натижаларга эришишимда янги куч бағишлайди.\nМусобақа иштирокчилари ва меҳмонлари Термиз шаҳридаги тарихий ёдгорликлар, мустақиллик йилларида амалга оширилган бунёдкорлик ишлари, барпо этилган замонавий иншоотлар билан танишди.\nБайрам АЙТМУРОДОВ, Фарҳод АБДУРАСУЛОВ олган сурат. ЎзА.\n№ 22, 02.06.2017 « орқага


Судлар раислари маҳаллий Кенгаш депутатларига ҳисобот беради | O'zLiDeP\nСудлар раислари маҳаллий Кенгаш депутатларига ҳисобот беради\n«Маҳаллий давлат ҳокимияти тўғрисида» ва «Судлар тўғрисида»ги қонунларга ана шундай тузатишлар киритилди, дея хабар қилмоқда Norma.uz.\nТузатишларга кўра, судлар раислари 1 йилда камида 1 марта тегишли даражадаги вакиллик органларига суднинг фуқаролар ҳуқуқлари ва эркинликларини ҳамда юридик шахсларнинг манфаатларини ҳимоя қилишга доир фаолияти тўғрисидаги ахборотни юборишлари шарт. Мазкур ахборот қуйидагича тақдим этилади:\nҚорақалпоғистон Республикаси суди раиси томонидан – Қорақалпоғистон Республикаси Жўқорғи Кенгесига;\nвилоят суди раиси томонидан – халқ депутатлари тегишли вилоят Кенгашига;\nТошкент шаҳар суди раиси томонидан – халқ депутатлари Тошкент шаҳар Кенгашига;\nтуманлараро, туман (шаҳар) суди раиси томонидан – халқ депутатлари тегишли туман (шаҳар) Кенгашига.\nХалқ депутатлари Кенгашлари судьялар тақдим этган ахборотни тинглаб, мазкур масала юзасидан ўз қарорларини Судьялар олий кенгашига юборадилар.\nЭслатиб ўтамиз, Судьялар олий кенгаши 2017 йилда мамлакатда суд ҳокимияти мустақиллигининг конституциявий принципига риоя этилишини таъминлашга кўмаклашиш мақсадида судьялар ҳамжамияти органи сифатида ташкил этилган (таркибига қаранг). Унинг ваколатларига қуйидагилар киради:\nсудьяларни интизомий жавобгарликка тортиш тўғрисидаги масалани кўриб чиқиш;\nдавлат раҳбарига вилоятлар ва Тошкент шаҳар судлари раислари ваколатларини муддатидан аввал бекор қилиш тўғрисида тақдимномалар киритиш;\nЖўқорғи Кенгесга Қорақалпоғистон Республикаси судлари судьялари ваколатларини муддатидан аввал бекор қилиш тўғрисида хулосалар киритиш;\nПрезидент билан келишган ҳолда вилоятлар ва Тошкент шаҳар судлари судьялари, туманлараро, туман, шаҳар судлари раислари ва судьяларини лавозимдан озод этиш.\nШу билан бир қаторда, вилоят, туман ва шаҳар даражасидаги судьялар ҳар ойда жойларда аҳоли билан учрашишлари, шунингдек жамоатчиликни суднинг фаолияти тўғрисида ОАВ орқали хабардор қилиб боришлари шарт.\nДепутатларимиз хозирча андишадан бу йоғига ўтиши қийинда\nШовот туман Кенгаши 2018-07-30 12:25:47\nКиритилган таклифлар юзасидан олиб бориладиган ишларнинг самарадорлигини назоратга олиш лозим.\nРустам Хакимов Валижонович - Наманган вилоят Кенгаши 2018-07-30 12:23:37\nБу ўз навбатида депутатларга маъсулият юклайди\nОрифжон Маҳмудов2018-07-30 11:57:52\nБу ўз навбатида Халқ депутатлари вилоят, туман ва шаҳар Кенгашлари мавқеини янада ошириш билан бирга депутатларга янада масъулият юклайди.\nҚишлоқ хўжалиги соҳасидаги самарали ислоҳотларнинг яна бир ҳуқуқий асоси\nO‘zLiDeP аҳоли ва тадбиркорлар муаммоларини қандай ҳал қилмоқчи? (+фотогалерея)\nЯна бир янги қонун кучга кирди\n“Ишбилармон аёл” кўрик-танловининг Тошкент шаҳар босқичи ғолиби аниқланди\nПойтахтимизда O‘zLiDeP Тошкент шаҳар Кенгаши “Аёллар қаноти” томонидан ...\nO‘zLiDeP депутати кўмагида тошқўрғонлик 6 нафар аёл ўз бизнесини бошлади\nЎзбекистон Либерал-демократик партияси мамлакатимизда тадбиркорлиги, ташаббускорлиги, ўз ишини ...\nЎзбекистон Республикаси Конституциясининг 55-моддасига кўра Ер ва сув халқнинг энг асосий ва бебаҳо ...


ВИРУС - 28 Февраля 2018 - www.SheJoT.CoM\nГлавная » 2018 » Февраль » 28 » ВИРУС\n– Бўлди, раҳмат. Бераверинг, – деб қўлини мен томонга чўзди оқ юзли ҳурлиқо келинчак.\n– Бирпас тўхтанг, ҳали чала ухлади, озроқ сабр қилсангиз-чи, – дедим болани маҳкамроқ бағримга босиб.\n– Уйда ухлатволаман, асосийси қорни тўйди-ку, – гўдакни деярли қўлимдан юлқиб олди у.\nЧўчиб кўзларини очди. "Эндигина ухлай деганди-я, ўйладим ичимда. Бермаслигим керак эди, у бундайин хотиржамликни сўрғич шишадан тополмайди, ахир. Шишанинг на тафти бор, на меҳри. Фақат қорин тўлдиради, холос.\nБалки болага меҳр билан тикилганим ва уям бағримда яйраб кетгани учун онаси мендан рашк қилгандир. Ҳа, ким қизғанмайди боласини. Аммо бир-икки дақиқагина сабр қилганида эди, боласига энг яхши хотиржамликни ҳадя қилган бўларди”.\nБу ерга яқинда келдим. Янги туғилган фарзандим билан бемалол ва тинч яшашим учун шаҳар муҳитидан узоқроқ кетишга қарор қилдим. Одамлар ва цивилизация белгилари кўринмайдиган хилватда яшаш мароқлироқ мен учун. Ҳозир келган жойим кичикроқ қишлоқ. Озода ва тинч жойлар. Транспорт деярли йўқ бўлган осуда макон. Болам кўринишдан соғлом, яхши ўсаётганди. Шаҳар боласи бўлиб дунёга келгани учун бу ердаги чақалоқлардан ярқ этиб ажралиб турарди. Интиқиб кутилган фарзанд бўлгани сабабидан мўл-кўл кийим-кечак, бир талай чақалоқ учун лозим бўлган буюмлар харид қилганман. Қишлоқ болачаларига оналари томонидан бу қадар эътиборлилик йўқ. Кимдир арзон материалдан ўз қўли билан беўхшов кийимлар тикиб кийдириб қўйганини ҳам кўрдим. "Бу нимаси, ғашим келди менинг, нечанчи асрда яшаяпмиз, ахир? Болаларимиз энг яхши нарсаларга арзийди. Биз бўлсак, шугина кийимчалардан ҳам пул қизғансак”.\nБоласини эмизишга келган келинчак билан икки кун илгари танишгандим. Унга уйдагилари кўчага чиқишга умуман рухсат беришмас экан. "Жуда кўҳлик бўлгани учун турмуш ўртоғи қизғанса керак-да, ўйладим мен. Кўриниб турибди, ҳали жуда ёш. Юзидаги қизлик нафосати она бўлганида ҳам чеҳрасини тарк этмаган. Қизиқ, бу келин ҳам қуёшга ўхшаркан, худди ўғлим каби. Демак, қишлоқда иккита чиройли инсон бор — шу келин ва менинг ўғлим”.\nУ мен яшаётган ҳовлига сув олиш учун кирарди. Челак тўлгунига қадар бўлган қисқа вақт давомида ичида йиғилиб қолган ҳасратларини тўкиб-сочиб гапириб берарди. Эмишки, катта рўзғордаги деярли барча юмушлар ўзининг гарданида бўлиб, шўрлик бир амаллаб ҳаммасини эплашга ҳаракат қилар экан. Қизиғи, у бу гапларни менга нолиниб эмас, бор кучи билан ҳаракат қилаётгани учун ўзидан мамнун ҳолда гапириб берди. Унинг айтишича, болалар қуруқ сути қиммат турармиш, бунинг устига жуда тез тугаб қолар экан. Болага қуруқ сут олишга эри ва ўзида пул йўқлиги учун қайнанаси олиб берар экан. Шундан миннатдорлиги учун ҳам қўли олти, оёғи етти бўлиб қайнананинг хизматини қиларкан. Дакки эшитмаслик учун ҳатто қўй ҳам боқиб келармиш. Эй худойим-ей, шундай гўзал хилқат қўй боқиб юрса-я. Қайнанаси қандай кўзи қияркан унга бу ишларни қилдиришга? "Ҳаҳ жодугар кампир, ўйладим ичимда унинг қайнанасини ҳали кўрмаган бўлсам-да, ўзингни қатирмоч қизингга шу ишларни икки дунёдаям қилдирмаган бўлардинг”. Бундай ўйлаётганимга сабаб, ўша уйда ўзим қатори қизга кўзим тушганди. Мен-ку кечроқ турмушга чиқиб, кеч фарзандли бўлдим, аллақачон турмушга чиқиш вақти етган бу қиз норасида келинни тўрт томонга югуртирмасдан, тезроқ тенгини топса бўларкан”.\nКундузлари болани кўча томондаги ток тагига қўйилган курсида олиб ўтираман. Тоза ҳаво, енгил шабадада иккаламизнинг ҳам танимиз яйрайди. Ток барглари орасидан рўпарадаги ҳовлини зимдан кузатаман: келинчакнинг гаплари ростга ўхшаяпти, шундан бошқа ғимир-ғимир қиладиган одамнинг ўзи йўқ, шекилли. Олифта қайнука ҳар куни сўнгги урфда кийиниб, онасига ёрдамлашгани магазинга йўл олади, очиқ эшигидан кўриниб турибдики, қайнатаси сўрида мудраяпти, Таннозхон (нималар деяпман ўзи), яъни қайнэгачи ясан-тусан қилиб ишга кетяпти. Йўл-йўлакай келинчакка вазифаларини тушунтириб, нималарнидир уқтиряпти. "Инсофсизлар, ўйладим ичимда, танбал ишёқмаслар. Ҳойнаҳой куёв бола телевизор кўраётган бўлса керак. Келинчак уни телевизор кўришни ёқтиради деганди. Савлатидан от ҳуркади-ю, хоббиси ётиб олиб экранга тикилиш бўлса”. Ҳайронман, шаҳарда ҳеч ким билан ишим йўқ эди. Бу ерда бўлса, ўзим билан ўзим гаплашиб, ғийбат қилиб ўтирибман.\n– Опа, – деди у ҳовлиқиб-энтикиб. – Ўғлимнинг қорни оч. Кеча эрталабдан бери қуруқ сут қидирамиз, магазинларда қолмабди. Қайнанам ҳеч кимга эмизишига рухсат бермаяпти, вирус юқар эмиш, – деди.\n"Тавба! Она сутидаям вирус бўлармишми, ўйладим мен. Вирус юқадиган бўлса, нега менга олиб келди? Муддаоси аниқ — болани эмизиб беришим керак!”\nЗимдан гўдакка назар ташладим: хунуккина, қорамағиз, бир бурда. Менинг ўғлим каби соғлом, тўлишган эмас. Кўзчалари кичкина, илтижоли боқади. "Шу болани эмизарканманми, хаёл ўтаяпти миямдан, борди-ю, ундан менга вирус юқса-чи! Масалан, ундан кейин ўғлимни эмизсам, ўғлимга ўтса-чи?!”\n– Бугун дўконимизга мол келган. Ҳамма ўша ёққа кетган. Уйда ҳеч ким йўқлигида боламни бир мартагина эмизиб беринг.\n– Опа, ҳақингизни бераман, бир кийимлик материал мендан, – деди келинчак.\nБу келинчак боласига овқат сотиб олиб бериб ўрганиб қолган шекилли, менинг сутимга ҳам ҳақ тўламоқчи. Демак, у иккиланаётганимни тама деб тушуняпти. "Яратган эгам, қандай бандаларинг бор-а?”\nБолага қўл узатдим. Онаси бундан хурсанд бўлиб, дадиллашиб гўдакни қўлимга берди. Ичида "Материал бераман деганимга дарров кўнди” деб ўйлаган бўлиши керак. Буни эмизиш учун шаръий томондан хўжайинимдан рухсат олишим кераклигини биламан. У ҳозир биздан жуда узоқда бўлсаям, қўл телефонимнинг тугмачасини боссам, кифоя эди. Негадир ундай қилмадим. "Рухсат берса керак, ўйладим ўзимча, йўқ демайди ҳар қалай. Агар йўқ, деса-чи?! Боланинг қорни оч, ахир”.\n"Рухсат сўраб ўтирмайман”, деган қарорга келдим мен. Бола аллақачон қўлимда, кечадан бери оч, менинг эса сутим толиб-тошиб ётибди. Ҳеч қанақа расм-русумни қилиб ўтириш керак эмас. Хўжайиним қайсар одам, боламизга касал юқтирасан, деб рухсат бермаслиги мумкин. Агар шундай бўлса, буларни ноумид қайтараманми? Келинчак-ку бир амаллар, бола-чи, шунақа ҳолсиз ётаверадими, қачон магазинга қуруқ сут келаркан деб. У ҳамон қўлимда, йиғлашниям билмас экан бу чала туғилган кичкинтой.\n"Вой бечорагинам, ўйладим мен, қорни оч қолибди-да”. Юзига меҳр билан тикилдим. У ҳали ўйлаганим каби хунуккина эмас экан. Аксинча, ниҳоятда истарали, қош-кўзлари қоп-қора, юпқа лаблари қип-қизил ширингина чақалоқ. "Қуйиб қўйгандек ўзимга ўхшайди, хаёлан хурсанд бўлдим. Ўзи унга нега қуруқ сут сотиб олиб беришар экан-а? Балки ортиқча чиқимнинг кераги йўқдир. Менинг сутим иккала болагаям бемалол етиб-ортади. Келинчак қайнанасини кўндиришга уриниб кўрса бўларкан. Мени ярим кечаси безовта қилишсаям, ҳеч оғринмасдим. Фақат шугина қорни тўйиб ухласа бўлди эди. Ёки қайнанасига бориб ўзим ёлворсаммикан? Унга сутимда ҳеч қандай вирус йўқлигини айтаман. Мендан болага ҳеч бир зиён етмаслигини тушунтиришга ҳаракат қиламан. Қаердадир ўқигандим, она сути стерил ҳисобланаркан, у бола организмидаги саратон катакчаларини нобуд қилиб, иммунитетни мустаҳкамлармиш. Балки у аёлни жодугар деб нотўғри атаётгандирман. Агар у болани эмизишимга рози бўлса, мен учун дунёдаги энг мушфиқа аёлга айланишини билармикан? Фақат хўп деса, бас. Шу заҳоти ўзидан мен ғойибона қўйган жодугарлик тамғасини олиб ташлайди. Балки анави қизга ялиниб кўрарман. Агар ўз уйининг дарғазаб қироличаси бўлмиш онасидан рухсат олиб беролса, у мен учун пари-пайкалга айланиб қолган бўларди. Бир умр ундан миннатдор бўлиб яшаган бўлардим. Ахир у менга мана шу бир парча этни эмизиш бахтиёрлигини олиб берган бўларди-да. Сўтак қайната, боқибеғам эр, олифта қайнукадан буни илтимос қилолмаслигим аниқ. Бегона эркакка бориб бундай нарсани сўрашга ийманаман”.\nБоласига озуқа олиб бераётгани учун қайнанасини Худонинг ўрнига қўяётган шу келин энди ғашимни келтира бошлади. "Наҳотки бу манқуртнинг ўз фикри йўқ? Бола ўзиники, менинг эмизиш-эмизмаслигимни ўзи ҳал қилиши керак эмасми?”\nКелинчак кўзимга энди ошиб кетган хамир, семиз оймомога ўхшаб кўрина бошлади. Ўз уйида пол артадиган латтачалик қадри йўқ бу жувонни яна нима ҳам дейишим мумкин? Бекорчихўжа эрига болани боқиш учун пул кераклигини, уни топиш учун ишлаш лозимлигини тушунтирганмикан ҳеч? Қайнана, қайнатанинг кирларини ювиш бурчидир балки. Уй, ҳовли юмушлари, бола қарашдан ҳам ортиб, қайнэгачи, қайнукасининг кирларини ҳам юваётгани тўғримикан? Қора таппи қайнэгачисига "Ўзинг юв” деса, тили узилиб тушадими? Келин ойисига тўрт челак сув ташиб бермайдиган қайнука ҳурмат қилишига арзийдими? Кун бўйи уйда ётиб, тўртта қўйни суғоролмайдиган эркакни ўзига эр санаб, зириллаб қўрқиб туриши тўғрими? Асл вирус деб мана шу инсонларни айтса бўлади. Энг катта вирус шу уйдаги салбий қаҳрамонлар. Шундайлар туфайли жамият касалланади, оила мувозанати бузилади. Бир ёшгина келинчак шунақа кишилар босими остида тонналаб юк ортилган эшакка айланади.\nЙўқ, ҳозир мен эмизаётган бола бундай одамлар қўлида катта бўлмаслиги лозим. У менинг болам. Уни "салбий қаҳрамонларим” ва мана бу "оймомо” билан қолдиролмайман. Шу уйдан, умуман, бағримдан чиқиб кетишини асло истамайман. Йўқ, бермайман уни, беролмайман. "Уни мендан айирманглар, илтимос, ёлвораман сизга. Фақат менгина унга оналик қила оламан. Буни тушуниб етишинглар керак”.\n– Тезроқ беринг, опа, – хаёлимни бўлди "оймомо”. – Ҳозир келиб қолишади.\nУ жонсарак бўлиб бир жойида туролмаётганди. Норозилигимни билдирсам ҳам болани олиб, зипиллаб жўнаб қолди. "Энди ухлаётган эди-я, тошбағир онаси уни мендан тортиб олди. Юрагимни узиб олиб кетди тилла занжир таққан "тўлин ой”, тўғрироғи "семиз ой”.\nТонг ёришди, кун ёйилди, вақт чошгоҳга қараб кетди. Ҳамон йўқ. Нима бўлдийкин? Бу анқайган думалоқ "оймомо” бугун болани олиб чиқишнинг ҳеч иложини қилолмадимикан? Кўкракларим сутга тўлиб, ёрилай деяпти. Соғиб ташлагим келмаяпти, агар бирдан келиб қолишса, бўш кўкрак билан уни кутиб ололмайман. Қорнини тўйдиришим керак. Бу менинг вазифам. Ўзим яхши кўриб сидқидилдан бажарадиган энг олий вазифам.\nҚўл телефонимдан чақирув мусиқаси янгради. Митти экранга назар ташладим — хўжайиним. Анча гаплашдик, ўғлини жуда соғинганини айтди. Яқинда ота бўлган эркак учун боласидан яхшироқ ҳеч ким йўқ. Асосан боласига тааллуқли ҳар бир нарсани сўради.Қандай ухлаши, яхши эмаяптими-йўқми, соғлиги ва ҳоказо. Негадир менинг аҳволим ҳақида ҳеч нарса сўрагани йўқ.\n"Йўқ, – деди у қатъий. – Боламга касал юқтирасан. Шундаям эмизгинг келаётган бўлса, ўзинг биласан. Аммо ўғлимнинг саломатлиги учун бор жавобгарлик зиммангда эканини унутма!”\nАна, кўча эшикда келинчакнинг қораси кўринди. Қизил тугмани шартта босдим-да, телефонни кўрпачага отиб, ўрнимдан туриб пешвоз юрдим. Қўлида иккита бўш пақир. ...Болани обкемабди-да. Саломлашиб ўтирмасдан нега уни олиб келмаганини сўрадим. "Оймомо” мен учун фожиани англатадиган сўзларни кулибгина гапирди:\n– Магазинга қуруқ сут келибди.\nНимадир қилишим керак, буни шундай қолдиролмайман. "Тиз чўкиб ўтиниб сўрайман сиздан, менинг салбий қаҳрамонларим, болани мендан асло айирманглар! Эй "оймомо”, сенинг юмушларинг битмас-туганмас, болага қарашга эса сира вақтинг йўқ, уни менга бера қол?! Жон дадаси, бир ўғлимиз иккита бўлса ёмонми, ўз болангизни суюб, уни нари итармайсизми?”\n– Сиз куюнманг, опа, ваъдам ваъда. Ўша бир кийимлик материални кечки пайт албатта олиб келиб бераман. Боламга ҳалол оқ сут бердингиз, ахир.\n"Материалингни қайнэгачингни тўйига асраб қўй, ўша кунларга соғ-омон етиб олсанг, кўйлак тиктириб киясан, дедим ичимда жаҳл билан тилла занжир таққан "оймомо”га. Жинними бу?”\n– Энди бировнинг боласини эмизишдан олдин турмуш ўртоғимдан рухсат сўрайман.\nКатегория: HIKOYALAR / ХИКОЯЛАР | Просмотров: 475 | Добавил: iphone | Теги: Omonat KINO 2016 / Омонат 2016 г. У | Рейтинг: 0.0/0


M&TVA-2012 - UzTV New York, Inc.\n12/23/2012 | Filed under: CULTURE,UZ TV NEWS | Posted by: admin\nМаросим Зулайҳо Бойхонова ижросидаги қўшиқ билан бошланди.\nТанловга Муниса Ризаеванинг «Голливуд-Болливуд» қўшиғига олинган клип номзод эди, лекин бу йўналишда Шоҳруххонинг «Муҳаббатнома»си ғолиб бўлди. Муниса энди катта ижодга қадам қўйди, уни олдинда кўп совринлар кутаётганига ишонамиз.\nШу куни Лола Йўлдошева маросимнинг энг гўзал аёлларидан бири бўлди. Миилий матодан тикилган кўйлаги ўзига жуда ярашган. Лекин унга ҳам соврин насиб этмади, «Йилнинг энг яхши қўшиғи» деб, дугонаси Шаҳзоданинг «Тўкилиб» композицияси тан олинди.\nБу йил оила қуриб, мустақил ҳаёт бошлаган Зиёда йил қўшиқчиси бўлиш учун номзод бўлди, мукофот эса Райҳонга насиб этди.\nБу йил ўзбек шоу-бизнесига қайтган Шаҳзода иккита номинацияда қатнашиб, бирида ғолиб бўлди. «Тўкилиб-тўкилиб» хониш қилган хонанда 2012 йил таронаси ижрочисига айланди.\nАна сизга қайноқ муҳаббат… Яқиндагина асал ойидан қайтган ошиқ-маъшуқлар ҳали бир-бирларига тўймаган кўринади. Нима ҳам дердик, бахтли бўлинглар!!!\nТВ Марказ бошловчиси Ойбек рақобатчиларини ортда қолдириб, йил бошловчиси бўлди.\nАлишер Узоқов «Йил актёри» деб эълон қилинганда, ўзини бироз йўқотиб қўйди ва кўзида милтираган ёшлар ҳам кўринди. Ҳижолат бўлма Алишер, меҳнатнинг меваси шунақа бўлади.\nСевара Солиеванинг ҳайратини тушунса бўлади, ахир унинг рақиблари ҳам чакки эмасди. Лекин тан олиш керак, Севара яратган образлар бошқаларникидан анча ажралиб туради.\nМарсим ўртасига бориб, саҳнада таниқли актёр ва хонандалар фаррошлар кийимида пайдо бўлди. Ҳаётда ҳамма нарсага тайёр турган маъқул…\nМукофот олиш ёқиб қолдими, Алишер? Энди у энг яхши фильм муаллифи сифатида ҳам тенгсиз бўлди. Сакрашини қаранг, тойчоқнинг ўзи…\nБахтиёр Раҳмонов ва Дилноза Кубаевадан ажойиб дуэт! Бахтиёр Улуғбекнинг «Омадим келмади» қўшиғини, Дилноза эса Шаҳзоданинг «Тўкилиб» қўшиғини ижро этишди. Кейин эса Озодбекнинг «Сарсон» қўшиғини биргаликда куйлашди!!!\n«Йилнинг энг яхши аёл хонандаси» — Райҳон мукофот олиш учун йўл олди.\nПозилжонов доимгидек ҳаммани хайрон қолдиришда давом этди. Бетакрор қўшиқ ва клиплар муаллифи, кийинишда ҳам барчага ўрнак «кўрсатмоқда». Йилнинг энг яхши эркак хонандасини мукофот билан табриклаймиз.\n«Уммон» гуруҳи бу йил элга танилди ва ҳамоноқ мукофотга эга бўлди.\nЛекин бошқа гуруҳлардан фарқли улароқ уларнинг концерт беришга улгурганини ҳам эслатиб ўтиш жоиз. «Уммон» йилнинг яхши гуруҳи!!!\nТиниб-тинчимас Гулнора Каримованинг шижоатига тан бермай иложинг йўқ.\nБарчасини ташкил қилишга улгуриб яна ижодга ҳам вақт топа олаётган метин аёл шу куни ота ҳақида қўшиқ кулади.\nУстоз санъаткор Обид Юнусовга маданият ва санъатга қўшган юксак хизматлари учун фахрий ёрлиқ топширилди. Умрлари узун бўлсин, зеро улар яратган образ ва юзлаб фильмлардаги дубляжлар ўзбек санътининг олтин меросидан аллақачон жой олиб бўлган. Устозларни эъзозлаган кам бўлмайди…\nМаросим меҳмонларидан яна бири Тоҳир Содиқов ва «Болалар» гуруҳи.\nИван Дорн ўзбек таомларига «касал» экан. Буни у фахр билан айтди. 2012 йилнинг энг машҳур хонандаси тақдирлашдан кейин ўз қўшиқларини армуғон қилди.\nШу билан M&TVA-2012 маросими якунига етди. Юртимиз ижодкорлари йилга шу тариқа якун ясашди.


Тожикистонда хавфсизлик хизмати ходимлари томонидан ҳибсга олинган Қирғизистон фуқароси қайтарилди\n27 сентябрь куни бир кун олдин Тожикистон хавфсизлик кучлари томонидан ҳибсга олинган Қирғизистон фуқароси Уразбек Мирзоев қирғиз томонига топширилди.\nМиллий Хавфсизлик Давлат Қўмитаси Чегара хизмати матбуот хизматининг хабар беришича, бу Қирғизистоннинг Боткен вилояти ва Тожикистоннинг Суғд вилояти раҳбарлари ва икки давлат чегара вакиллари ўртасидаги музокаралардан сўнг содир бўлган.\n“Мирзоев Қирғизистонга «Кулунду-автодорожний» назорат-ўтказиш пункти орқали келган. Қирғизистоннинг ваколатли органлари текширув ўтказмоқда», — дейилади Чегара хизмати хабарида.\nЭслатиб ўтамиз, 26 сентябрь куни Тожикистон Миллий хавфсизлик давлат қўмитаси ходимлари Қирғизистон фуқароси, 1995 йилда туғилган Уразбек Мирзоевни, Боткен вилояти, Лейлек тумани, Ёшлик қишлоғида яшаган шахсни қўлга олишди. СС ГКБ хабар беришича, Қирғизистон фуқароси хотини билан микроавтобусда бўлганида ва Хўжанд-Канибадам трассаси бўйлаб тожикларнинг Жигдалик қишлоғига кетаётган пайтда ушланган. Ҳибсга олиш сабаблари маълум қилинмаган.\n23 сентябрь куни Боткен вилояти, Лейлек туманида номаълум шахслар Жаштик қишлоғининг 16 ёшли икки нафар фуқаросини қўлга олди. Қирғизистон Чегара хизматининг дастлабки маълумотларига кўра, улар давлат чегарасининг шартли чизиғи яқинидаги контрабандачиларга юкларни юклашда ёрдам беришган. Бу вақтда Тожикистон томондан номаълум шахслар икки фуқарони чегаранинг таърифланмаган қисмида ушлаб туришган. Музокараларнинг эртаси куни улар Қирғизистон томонига қайтарилди.


Докторлар УЗИ текширувида ҳеч нарсани сезишмади. Отаси эътибор бериб қараганда эса… | Мулоҳаза қила оладиганлар учун.\nДокторлар УЗИ текширувида ҳеч нарсани сезишмади. Отаси эътибор бериб қараганда эса…\nНоябрь 21, 2016 от mulohaza в Қизиқарли // 2 Комментариев\nВаллей Келли Луйисни бахтли аёл деса бўлади. У эри билан биргаликда ажойиб қизни вояга етказишмоқда. Фарзандлари туғилишидан бир неча ой олдин улар ажойиб ҳодисага гувоҳ бўлгандилар.\nКелли 26 ёшида ҳомиладор бўлди. Бахтли ёш ота-она қизларини дунёга келишини бироз ҳадик билан бўлсада, сабрсизлик билан кутишарди. Албатта, ота-она бўлажак фарзандларининг соғлиғи учун қайғуришарди.\nБир куни Келли УЗИ текширувидан қайтиб, эрига УЗИ суратини кўрсатди. У суратга қарар экан, ҳайратдан қичқириб юборди. Турмуш ўртоғига нима кўрганини айтганда, Келли ҳам кўзларига ишонмади.\nСуратда яққол фаришта қиёфасидаги нимадир чақалоққа гўёки ҳаводан бўса ҳадя этмоқда.\nОта-она буни яхшиликдан дарак дея қабул қилишди, қизалоқ соғлом ва бақувват бўлиб дунёга келди. Ўша воқеага ҳам анча йил бўлди.\n— Мен ишонаман қизим фариштали қиз, — дейди бахтиёр Келли.\nМақола 4 631 марта ўқилган\t2 Комментариев для Докторлар УЗИ текширувида ҳеч нарсани сезишмади. Отаси эътибор бериб қараганда эса…\nНоябрь 21, 2016 в 11:16 пп //\nОтветить\tQoyele !!!\nНоябрь 24, 2016 в 12:47 дп //\nОтветить\tOdamlaga nima bo’gan o’zi bugun uzida farishta ko’rishsa ertaga farishtaga o’xshab qanot bn tug’ildi diyishadi


НАТО Россиянинг ядровий қуролларни йўқ қилиш бўйича мажбуриятларини муҳокама қилди\n28 январ 2021, Тошкент вақти: 01:12\nАҚШ мудофаа вазири Жим Мэттис НАТО йиғилишида.\nАҚШ мудофаа вазири Жим Мэттис НАТОга аъзо давлатлар мудофаа вазирлари 9 ноябрь куни Брюсселда Россия томонидан қуролларни назорат қилиш бўйича асосий шартнома қандай бажарилаётганини муҳокама қилганларини билдирди.\n-Муҳокамада Россия Федерацияси томонидан оралиқ ядровий қуроллар тўғрисидаги шартномани бажаришдаги камчиликлар ҳамда Россияни мазкур шартнома талабларини бажаришга қайтариш борасида кўриладиган коллектив чора-тадбирлар кўриб чиқилди, -деди Мэттис.\nЯдровий қуролларни йўқ қилиш бўйича шартнома 1987 йилда имзоланган эди. Мазкур шартнома доирасида АҚШ Европадаги кўплаб қитъалараро ва баллистик ракеталарни йўқ қилган.\nАҚШ Давлат департаменти мазкур шартноманинг бажарилиши тўғрисидаги йиллик ҳисоботларида 4 йилдан бери Россия шартномани бузган ҳолда янги баллистик ракетани ишлаб чиқарганини таъкидлаб келади.\nМосква Вашингтоннинг бу айбловини инкор этиб келмоқда ҳамда АҚШ томонидан Руминия ва Польшага ракетадан ҳимоя тизмиларининг ўрнатилиши ортидан Вашингтон шартнома шартларини бузганини билдирмоқда.


«Хитой–Қирғизистон–Ўзбекистон темирйўли Қирғизистон иқтисодиётига кучли импульс беради» — эксперт\n15:53 / 05.09.2017\n«Бу жуда кенг кўламли лойиҳа бўлади. Агар у амалга оширилса ва бутун мамлакат бўйлаб темирйўл ўтказилса, у иқтисодиётимизга кучли импульс беради ва уни 30 фоизга оширади», — деган қирғизистонлик иқтисодчи Искандар Шаршеев CABAR.asia’га берган интервьюсида.\n— Сўнгги маълумотларга кўра, Хитой–Қирғизистон–Ўзбекистон темир йўли қурилиши бўйича музокаралар якунланиш арафасида турибди. Бу лойиҳанинг амалга оширилиши нечоғлик ҳақиқатга яқин ва у Қирғизистонга нима беради?\n— Агар Хитой, Қирғизистон ва Ўзбекистон ҳар қандай узунликдаги, ҳар қандай кенгликдаги темир кесмасини барпо этишни уддалай олса, шунинг ўзи катта ривожланиш бўлади. Режалаштирилаётган трасса атрофидаги участкаларнинг нархи кескин кўтарилади. Агар трасса бутун мамлакатни — шимолдан жанубга қадар қамраб олса, бу Қирғизистонда экспорт ва импортнинг, асосан экспортнинг ривожланишига кучли туртки бўлади, чунки хомашё нисбатан арзон нархларда кириб келади, демакки қирғиз маҳсулотларининг рақобатбардошлиги ошади. Фикримча, бу жуда катта лойиҳа бўлади. Агар у бутун мамлакат бўйлаб ўтадими, фақат Боткен вилоятидан ўтадими — бунга қарамасдан амалга оширилса, у иқтисодиётга кучли импульс беради ва унинг 30 фоизгача ўсишига замин яратади. Бу лойиҳа иқтисодиётнинг ўсиш суръатлари ва инвестицион капиталларнинг жалб этилиши оширади.\n— Ўзбекистон президенти Шавкат Мирзиёев 2 сентябрь куни «Валюта сиёсатини либераллаштириш бўйича биринчи навбатдаги чора-тадбирлар тўғрисида»ги фармонни имзолади. Унга кўра, юридик ва жисмоний шахслар учун эркин конвертация жорий қилинди. Бу сиёсат қандайдир кўринишда Қирғизистон билан савдо-сотиқда ўз аксини топадими?\n— Қора бозорнинг таназзулга учраши ва валюта сиёсатининг либераллаштирилиши Ўзбекистон Республикасининг базавий шарт-шароитларини бизники билан тенглаштиради. Агар Ўзбекистон бу ишга қўл урмаганида, Ўзбекистон билан савдода биз кўпроқ фойда кўрган бўлар эдик. Агар Ўзбекистонда валюта сиёсатининг эски конфигурацияси амалда бўлиб турганида қирғизистонлик экспортчи учун Ўзбекистонга маҳсулот экспорт қилиш ва уни Ўзбекистон ичида валютага алмаштиришдан амалий фойда икки баробар бўлар эди. Лекин бугунги кунда бўлаётган ўзгаришларга кўра, экспортчиларимиз учун энди бундай имконият бўлмайди. Ўзбекистон томонидан олиб қаралганда эса икки томонлама савдо-сотиқ ишларида фойда тенглашмоқда.\n— Қирғизистонда иқтисодий ҳолатнинг ривожланиш прогнозлари қандай?\n— Бизнес режа тузилаётганда воқеалар ривожланишининг бир неча вариантлари кўриб чиқилади. Воқеаларнинг биринчи варианти — энг ёмон ҳолатдир. Унга кўра, Россия Федерациясига нисбатан халқаро санкциялар эълон қилиниши муносабати билан вазият оғирлашиб бораверади ва бу урушга ёки РФнинг ҳолдан тойишига олиб келади. Биз эса Москванинг иттифоқчиси ва сателлити сифатида инқирозни улар билан баҳам кўришимиз лозим бўлади. Бундай сценарий ҳам юзага келиши мумкин ва шундай бўлаётгани ҳам факт.\nОптимистик сценарийга кўра, нефть нархи кескин кўтарилади ва маълум бир оптимумга етиб боради, бу эса мамлакатимиз ичида иқтисодётнинг кўплаб соҳалари таннархи аспектлари қимматлашувига сабаб бўлади, бинобарин иттифоқчиларимизнинг тўлов қобилияти ошади, биз томонимиздан реэкспорт оқими юзага келади ва республикамиз ҳудудида трансчегаравий савдо-сотиқ ўз меваларини бера бошлайди, савдо-сотиқ яхши ривожлана бошлаши орқасидан мамлакат катта ресурсларга эгалик қила бошлайди. Россия яна истеъмол қилишга ўтади. Оптимистик сценарийга кўра, Эрон, Хитой, Покистоннинг йирик, лекин ўзига алоҳида хос жиҳатлари бўлган бозорларига йўл очилади.\nОптимал прогноз шундан иборатки, узоқ вақт — ўртача 6–7 йил мобайнида йилига 7–8 фоиз атрофида инфляция бўлади, хомашё ва бошқа нарсаларнинг нархи ўсиши ва аҳоли даромадлари ўсиши 3–5 фоиз атрофида бўлади. Бу ҳолатда Хитой, Эрон, Покистон, Ўзбекистон ва Тожикистон билан секин-аста, босқичма-босқич савдо алоқалари ривожлантириб борилади. Ўзбекистонни иқтисодиётимизга фаол жалб қилиш, бизнинг ўзбек иқтисодиётидаги иштирокимиз рўй беради.\nтемир йўл Қирғизистон


2020 йил 12 октябрьда Ўзбекистон Миллий университетининг ахборот ресурс марказида Инглиз филологияси кафедраси мудири ва ўқитувчилари бошчилигида 2020-2021 ўқув йили учун Филология ва тилларни ўқитиш (инглиз тили) йўналиши, кечки ва кундузги таълим шакли, рус ва ўзбек гуруҳларига биринчи курсга қабул қилинган талабалар билан “Танишув дарслари” анъанавий шаклда ташкил этилди. Танишув дарсларида Инглиз филологияси кафедраси мудири Джумабаева Ж.Ш ва доцент Юсупова Ш.Б., ўқитувчилар Акбарова М.И., Исраилова Д.Ш., Авазматова М.М., Кенгбоева М., Эштўхтарова Б.Б., Собирова Д.А., Хайдарова Д.Д. ва Эшчанов С. иштирок этдилар.\nТаништирув дарсларининг биринчи жуфтлигида Инглиз филологияси кафедраси мудири ф.ф.д., доцент Джумабаева Ж.Ш. сўз бошида талабаларни кириш имтиҳонларидан муваффақиятли ўтиб, талабалар сафига қўшилганликлари билан табриклади.\nТаништирув дарси аввалида Инглиз филологияси кафедраси мудири ф.ф.д., доцент Джумабаева Ж.Ш. Ўзбекистон Республикаси Президенти Ш.Мирзиёвнинг Бирлашган Миллатлар Ташкилоти Ассамблеясининг 75 сессиясидаги сўзлаган нутқининг мазмун-моҳияти билан таништирди ва талабалар билан биргаликда муҳокама қилинди. Президент Ш.Мирзиёвнинг ушбу нутқини жамоатчилик ўртасида кенг тарғиб қилиш борасида талабалар фикрлари тингланди.\nТалабаларга гуруҳ мураббийлари томонидан Ўзбекистон Миллий университети ҳақидаги видео ролик кўрсатилиб, университет тўғрисида маълумот берилди. Университет факультетлари, кафедралар, илмий тадқиқот институтлари, лабароториялар ва музейлари ҳақида сўз юритилди. Талабалар Ўзбекистон Миллий университети ва унинг раҳбарияти, факультет декани, Инглиз филологияси кафедраси муди\nри ва гуруҳ мураббийлари билан таништирилди. Унда талабаларга пандемия шароитидан келиб чиқиб, ўқув жараёнларининг ташкил этиш тартиби, тўлов-шартнома шартлари, ўқитиладиган фанлар сони, профессор-ўқитувчилари тўғрисида маълумот берилди.\nИккинчи жуфтликда эса ўқув жараёнларининг ташкил этиш тартиби, Кредит модуль тизими ҳақида талабаларга маълумотлар берилди. Талабалар билимини назорат қилиш тартиби ва баҳолаш мезонлари тўғрисидаги низом яъни Академик қоидалар билан таништирилди. Инглиз филологияси кафедраси мудири ф.ф.д., доцент Джумабаева Ж.Ш. талабаларга ушбу янги тизим ҳақида тўлиқ маълумот бериб ўтди.\nТанишув дарси пандемия даврида COVID-19 қурбонига айланган ҳамюртларимиз хотираси хақидаги суҳбат билан якунланди. Унда талабаларга Ўзбекистонда хизмат кўрсатган артист Фатхулла Маъсудов хотирасига бағишланган видео ролик тақдим этилди. Суҳбат давомида талабалар видео ролик ва актёрнинг Ўзбекистон маданиятига қўшган хиссаси ҳақида фикр билдирдилар.\nДарс сўнгида талабалар томонидан берилган саволларга гуруҳ мураббийлари томонидан тўлиқ ва батафсил жавоб берилди.


Самарқандда кўп қаватли бино қурилишида ишлаётган ишчилар орасида оммавий муштлашув содир бўлди, 4 киши тан жароҳатлари билан шифохонага мурожаат қилишди.\nТОШКЕНТ, 7 ноя - Sputnik. Кеча 6 ноябрь куни Самарқандда қурилаётган кўп қаватли бинолардан бирининг қурувчилари орасида оммавий мушлашув содир бўлди, деб хабар қилмоқда Газета.уз.\n“Ҳуқуқни сақлаш органларидаги манбаага асосан, уч нафар туркиялик мутахассислар қурилиш майдончасида исиниш учун олов ёқишган. Уларнинг ёнига ўзбекистонлик қурувчи келганда улар орасида тортишув юз берган. Кейин бу муштлашувга айланиб кетган ва унга яна 6 нафар қурувчи қўшилган”, - дейилган хабарда.\nМуштлашувда 4 киши тан жароҳатлари олиб шифохонага мурожаат қилишган. Улардан 3 нафари Туркия фуқаролари.\nУшбу ҳолат юзасидан Ўзбекистон ЖКнинг 277 моддасига (Оммавий безорилик) асосан жиноят иши қўзғатилган.


ФҲДЁ » Past Darg'om haqiqati\nБош Сахифа » Облако тегов » ФҲДЁ\nМуаллиф: Admin дан 16-11-2017, 09:59, кўрилди: 40\nоила мустаҳкамлигига таъсир этувчи\n- Икки ойдан сўнг келиним 17 ёшга киради. Никоҳдан ўтиш учун ФҲДЁга келганди. Қиз ҳали 16 ёшга тўлмаган дея, қайтаришибди. Икки ой ичида нима ҳам ўзгариб қоларди? Бир иложини қилиб беринг. Тўйга яқин қолганди, - деди бўлимимизга ташриф буюрган онахон.\nАёлга узоқ тушунтириш ишлари олиб бордик. Унга 2013 йил 1 майда "Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида"ги Қонуннинг амалга киритилиши билан никоҳ муносабатларига киришишда қонунда назарда тутилган никоҳ ёшига амал қилмаганлик учун маъмурий ва жиноий жавобгарлик белгиланганлиги ҳақида ҳам айтилди, аммо фойдаси бўлмади. У биздан норози бўлиб, хонадан чиқиб кетди.


Эркин курашчиларимизнинг Токио Олимпиадасига тайёргарлиги муҳокама қилинди – O'zbekiston Milliy paralimpiya qo'mitasi\nКеча МОҚ раҳбарияти Ангрен шаҳридаги “Янгиобод” базасида спорт курашлари бўйича терма жамоамиз вакиллари билан учрашгани ҳақида хабар берган эдик. Тоғ ҳудудида ўтаётган йиғинда юнон-рум ва аёллар кураши бўйича жамоамиз шуғулланаётган бўлса, эркин курашчиларимиз пойтахтимиздаги “Динамо” спорти мажмуасида машғулот олиб боришмоқда. Бугун Миллий олимпия қўмитаси раиси Рустам Шоабдураҳмонов ҳамда Жисмоний тарбия ва спорт вазирининг биринчи ўринбосари Равшан Ирматов бошчилигидаги мутасаддилар эркин курашчиларимиз билан кўришиш мақсадида мажмуага ташриф буюришди. Учрашувда шунингдек, МОҚ раиси ўринбосари в.б. Шерзод Ташматов ҳам иштирок этди.\nСир эмаски, эркин кураш бўйича миллий терма жамоамиз вакиллари жаҳон чемпионати ва Олимпия ўйинларида ўзларининг сермаҳсул ва юқори натижалари билан ажралиб туришган. Бироқ ушбу йўналишда ҳозирча Токио-2020 учун йўлланма қўлга кирита олмадик. Олдимизда эса дастлаб Осиё, сўнг жаҳон миқёсида ўтадиган лицензион мусобақа турибди. Бугунги учрашув давомида курашчиларимизни мазкур мусобақаларга пухта тайёрлаб, тўлиқ таркибда лицензиялар олиш билан бирга Олимпиадада ҳам медалларни қўлга киритиш каби масалалар кун тартибининг асосий мавзуси бўлди.\nУчрашувда мутасаддилар лицензион мусобақага тайёрланаётган ҳар бир вазн тоифасидаги спортчи билан бирма-бир суҳбатлашди, ижтимоий ҳолатини ўрганишди. МОҚ раиси полвонлар билан гаплашар экан, ҳукуматимиз томонидан Олимпиадага тайёргарлик йўлида барча шароитлар яратиб берилиши, улар қўллаб-қувватланишини таъкидлаб ўтди.\nОчиқ мулоқот тарзида ўтган учрашув якунида Ўзбекистон спорт курашлари ассоциацияси мутасаддилари ва мураббийлар штаби билан олдинда турган режалар ҳақида фикр алмашилди. Шунингдек, терма жамоа жамоа шифокори Елена Абаева курашчиларимизнинг тиббий-фармакологик таъминоти ва уларнинг саломатлиги борасида ахборот берди.


Ўзбекистон шахмат федерациясини яна бир иқтидор эгаси тарк этиши мумкин — Sof.uz\nЖАҲОН 101,562,377 73,465,544 2,187,473\nЎзбекистон шахмат федерациясини яна бир иқтидор эгаси тарк этиши мумкин\n12.01 15:51 680 Спорт\nДунё шахмати тарихида иккинчи энг ёш халқаро гроссмейстерга айланган Жавоҳир Синдоров мамлакат шахмат федерациясининг эътиборсизлиги туфайли федерацияни алмаштириш ҳақида ўйлаётганини маълум қилди. Бу ҳақда у «Дарё» мухбири билан суҳбатда айтиб ўтган.\n«Беш ёшимдан буён шахмат билан шуғулланаман. Уч нафар укамдан иккиси ҳам шахмат билан шуғулланган. Оиламда профессионал шахматчилар бўлмаган, бу спорт турига мени бобом олиб кирган, отам эса мени ҳар доим қўллаб-қувватлаган.\n2018 йилда шахмат тарихидаги энг ёш иккинчи гроссмейстерга айланганман. Албатта, бу натижага эришиш йўлида машаққатли меҳнат қилганман, жуда қийин бўлган. Унвонни қўлга киритганимдан кейин мени Ўзбекистонда жуда яхши кутиб олишган. Кеч бўлишига қарамай барча яқинларим, устозларим, телевидение ходимлари ва мухлислар аэропортга чиққан. Ўша вақтда менга Президент томонидан уч хонали уй калити топширилган», — эслайди спортчи.\n«Профессионал шахматчи йилига камида 9 ёки 10 та халқаро мусобақада иштирок этиши керак бўлади. Бунинг бир ёки иккитаси Ўзбекистонда бўлиши мумкин, қолган барча мусобақалар чет элда бўлиб ўтади. Гроссмейстерлик унвонини қўлга киритиш учун йилига 9-10 та чет эл мусобақаларида қатнашишга тўғри келган. Бунга кетадиган харажатнинг барчаси оилам томонидан қопланган. Ўзбекистон шахмат федерацияси томонидан менга ҳеч қандай моддий ёрдам берилмаган», давом эттиради у.\n«Рекордни янгилаганимдан кейин ҳам шахмат федерацияси томонидан ҳеч қандай эътибор бўлмади. Улар фақатгина федерация расмий сайтида мени табриклаш билан чекланди.\nГроссмейстерлик унвонини қўлга киритганимда бир ой ўтар-ўтмас олти кишидан иборат Ўзбекистон шахмат терма жамоаси билан 16 ёшгача бўлган спортчилар ўртасидаги бутунжаҳон шахмат Олимпиадага бордик. У ерда кучли рақиблардан устун келган ҳолда, Ўзбекистон тарихида биринчи марта Олимпиада чемпионлигини қўлга киритдик. Бизни Тошкентда тантанали равишда кутиб олишди. Кейинроқ қатнашчиларга Президент совғаси — автомобиллар топширилди. Лекин мен ва жамоадошим Ситора Сапарова ҳатто тақдирлаш маросимига чақирилмадик ҳам, қолган қатнашчиларнинг барчасига автомобиль совға қилинди. Федерация нима учун биз иккимиз маросимга чақирилмаганимизни изоҳсиз қолдирди», — дейди Жавоҳир.\nИқтидорли спортчи 2019 йилда Ёшлар Иттифоқи кўмагида Синдоров Жавоҳир Кубоги мусобақасини ташкил қилганини, унда қўшни мамлакатлардан ҳам ёш шахматчилар келиб иштирок этганини, лекин негадир, айрим тенгдошлари бу мусобақада қатнаша олмаганини, кейинчалик суриштирса, шахмат федерацияси томонидан оғзаки тақиқ қўйилганини айтади.\n«Албатта, чет эл федерацияларидан қатор таклифлар келган. Бироқ мен Ўзбекистон ўғлони сифатида ўз юртимни ҳимоя қилгим келади. Агар шахмат федерация томонидан бундай тўсқинликлар бўлаверса, у ҳолда Гулруҳбегим Тоҳиржонова сингари федерациямни алмаштиришимга тўғри келади. Аммо мен буни хоҳламайман. Шунчаки бизга ҳам озгина эътибор берилишини истаймиз.\nМисол учун Ҳиндистон федерацияси оддийгина Опен мусобақасига 70 нафар шахматчисини барча харажатларни қоплаган ҳолда юборди. Бу ерда эса туғишган укам Исломбек Синдоров олти карра Осиё чемпиони, икки карра Жаҳон чемпиони бўлишига қарамай мана шу эътиборсизлик сабаб фаолиятини муддатидан аввал якунлади», — дейди у.\nХалқаро гроссмейстер бошқа федерацияларда йилига юзлаб мусобақалар ташкил этилишини айтаркан, Ўзбекистонда фақат битта халқаро мусобақа борлигини, спортчилар ўз даражасини сақлаб туриши учун кўплаб мусобақаларда қатнашиши кераклигини айтади. Чет элда бўладиган мусобақалар харажатларини эса ўзлари қоплашларига тўғри келмоқда.\n«Шу сабаб мен таниган кучли шахматчилар, гроссмейстерлар Темур Гареев, Антон Филиппов (Филиппов федерация эътиборсизлиги сабаб Қозоғистонга кетган), Темур Кўйбакоров ва бошқалар ўз федерациясини алмаштиришга мажбур бўлган. Сўнгги йилларда Ўзбекистонда жуда кўплаб ёш иқтидорлар ўсиб келмоқда. Агар улар ҳам эътиборсиз қолдирилса, худди укаларим ва бошқа кўплаб шахматчилар каби фаолиятини эрта якунлашга мажбур бўлади», — дея таъкидлайди Жавоҳир.\nЭслатиб ўтамиз, аввалроқ машҳур опа-сингил шахматчилар терма жамоадан чиқариб юборилгани маълум бўлганди.\n25.01 22:11 3076\nКеча, 22:41 2712\n26.01 23:21 1984\nКеча, 21:38 1164\nБугун, 12:38 1026\nБугун, 18:07 360 Ўзбекистон\nБугун, 17:25 258 Жамият\nБугун, 15:06 294 Ўзбекистон\nБугун, 13:34 208 Жаҳон


Uz - Typex\nСпиртли ичимликлар ичишнинг "янги хавфи" аниқланди\nСпиртли ичимлик ичганлар ўзларининг хатти-ҳаракатларини тўлиқ назорат қила олмайдилар, гарчи улар аксинча ўйлашса-да. Буни АҚШнинг Сан-Динго шаҳридаги Калифорния штати университети олимлари томонидан ўтказилган тадқиқот натижалари тасдиқлайди. Хулосалар «PLOS ONE» журналида нашр этилди. Бу ҳақда «Хабар» нашри маълум қилмоқда.\nОлимлар тажриба учун 18 нафар кўнгиллини танладилар. Улардан экран марказида пайдо бўладиган квадрат рангини аниқлаш, шу билан бирга, экраннинг ён томонларида пайдо бўладиган иккита квадратга эътибор бермаслик сўралди.\nТажриба шуни кўрсатдики, спиртли ичимлик ичгандан кейин одамлар кўпинча хатога йўл қўйиб, ён томондаги квадратларнинг рангини кўрсатишган.\nМахсус асбоб-ускуналар ёрдамида тадқиқотчилар миядан келган импульсларни таҳлил қилдилар. Маълум бўлишича, спиртли ичимликларни ичгандан сўнг ҳам инсон мияси вазиятни тўғри идрок эта олади. Лекин тўғри ишлаш қобилияти бузилади. Яъни, тажрибадагилар марказий квадрат қандай рангдалигини англашган, аммо бошқа ранглар орасидан тўғри кўрсатиб бера олишмаган.\nОлимларнинг айтишича, инсон миясининг бу хусусияти маст ҳолатда машина ҳайдашда айниқса хавфлидир.


Беларусда 700 дан ортиқ намойишчи ҳибсга олинган - zarnews.uz\nШу куни Беларусда бўлиб ўтган норозилик намойишлари вақтида 700 дан ортиқ намойишчи ҳибсга олинди. Бу ҳақда Беларусь ИИВ расмий вакили Ольга Чемоданова маълум қилди.\nУ тақдим этган маълумотга кўра, 15 ноябрь куни мамлакат бўйлаб умумий ҳисобда 35 та рухсат берилмаган оммавий норозилик намойишлари бўлиб ўтган.\n“Ўзгаришлар номини олган майдонда фуқароларнинг катта оқими кузатилди. Намойиш ташкилотчилари ўз мақсадлари йўлида Роман Бондаренко ўлимидан фойдаландилар (намойишлар вақтида ҳалок бўлган). Ноқонуний хатти-ҳаракатлар амалга оширилишига йўл қўйилмаслиги тўғрисида бир неча бор огоҳлантирилганларидан сўнг энг фаол иштирокчилар ҳибсга олинди”, деб ёзди Чемоданова ўзининг Telegram саҳифасида.\nМаълум қилинишича, Брест ва Гродно шаҳарларида намойишчилар сони 200–250 нафардан ошмаган, мамлакатнинг бошқа жойларидагига нисбатан тинч ўтган. Энг йирик оммавий норозилик намойишлари бўлиб ўтадиган Минск шаҳридаги иштирокчилар сони маълум қилинмади. Бироқ бутун Беларусь бўйлаб уларнинг сони “қисқарди ва норозилик фаоллиги камайди”, дейилган Чемоданова шарҳида.\n“Жами 700 дан ортиқ одам оммавий тадбирлар тўғрисидаги қонунни бузганлари учун уларнинг маъмурий ҳуқуқбузарликлари судда кўриб чиқулгунга қадар ҳибсда ушлаб туриш жойларига жойлаштирилди”, дея қўшимча қилинган хабарда.\nТеглар: Беларусь оммавий намойишлар\nКолумбияда жароҳатланганлар сони 840 кишига етди\nПольшада аборт тақиқланишига қарши намойишлар авж олмоқда


20 сентябрь куни Ўзбекистонда ҳаво булутли бўлиши кутилмоқда 19-09-2021, 16:16 | Zamin.uz\n«Ўзгидромет» 20 сентябрь куни кузатилиши кутилаётган об-ҳаво маълумотини эълон қилди. Унга кўра Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5–10 метр/секунд тезликда эсади. Ҳарорат кечаси 13–15 даража, кундузи 27–29 даража бўлади.\nРеспубликанинг тоғолди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 11–16 даража, кундузи 20–25 даража бўлади. “Замин” янгиликларини “Одноклассники”да кузатиб боринг\nЯнгиликлар » Ўзбекистон » 20 сентябрь куни Ўзбекистонда ҳаво булутли бўлиши кутилмоқда


БИЗГА ИБРАТ ҲАЁТ ЙЎЛЛАРИ Шунингдек\nГлавная / Шунингдек / БИЗГА ИБРАТ ҲАЁТ ЙЎЛЛАРИ\nБИЗГА ИБРАТ ҲАЁТ ЙЎЛЛАРИ\nМенинг бобом Саъдулла Ибрагимов 1942 йилда, 18 ёшида фронтга кетган. Катта сержант сифатида Иккинчи жаҳон уруши йиллари жанг килди. Киев, Одесса, Орёл шаҳарларини немис-фашист босқинчилари-дан озод килишда жасорат кўрсатиб, оғир жангларнинг бирида яраланади...\nБуюк Ғалабага қўшган ҳиссаси учун “Жасорат” ва бир қанча медаллар билан тақ-дирланган бобом 95 ёшида оламдан ўтди.\nБиз неваралар бобомиз босиб ўтган йўли ва уруш даврида кўрсатган жасорати орқали тинчликка ҳисса қўшганидан, уларнинг авлодлари бўлганимиздан доимо фахрланамиз. Улар доим қалбимизда яшайди.\nХива шаҳридаги 12-сон мактаб ўқувчиси.


Пулдан киммат топ 15 нарсалар фойдали маслахатлар - Tush tabiri\nПулдан киммат топ 15 нарсалар фойдали маслахатлар\nАвтор tushlartabiri На чтение 3 мин Просмотров 12 Опубликовано 15.02.2020\n1. Дўстлик. Доимий ўртоқлик муносабат ва дўстлик руҳи –яхши яшашнинг исботидир. Дўстлик сиз ега бўлган ва хоҳлаган нарсалар атрофида айланмайди – Дўстлик инсонлар атрофида ва уларнинг муносабати атрофида айланади.\n2. Жисмоний соғлик. Соғлик сотиб олинмайди, бироқ унга биз ҳар кун қиладиган шахсий танловлар ёрдам бериши мумкин.\n3. Руҳий саломатлик. Жисмоний соғликнинг қарама қаршиси – руҳий саломатликдир. Ўз ҳис туйғуларимизни соғлом қилиб кўрсатишимиз керак. Бизни безовта қиладиган муаммоларга қараш ва улардан қочмасдан ҳал қилиш зарурдир.\n4. Муносабатларнинг тажрибаси. Кимгадир хат ёзинг, сиз нима ҳис қилганингизни айтинг. Бутун кунни ажойиб овқат тайёрлашга сарфланг ва уни севган инсон билан романтик овқатланиш қилинг.\n5. Турмуш қуриш. Бошқа инсонни ўз ҳаётингизга қабул қилиш бутун ҳаётингизни ўзгартиради. Бошқа инсон олдида очилиш сизга янада яхши инсон бўлиш ва ўзгартиришга чақиради.\n6. Донолик. Агарада сиз жавобни биламан деб ўйласангиз, бу сизни доно қилиб кўрсатмайди. Ўрганишдан тўхтаманг.\n7. Кучли ҳис-тўйғу. Қандай ҳаракатлар сизни ҳаяжонга олиб келади? Ушбу зираворларсиз ҳаётингиз зерикарли ва тамсиз кўринади.\n8. Алоқа йўллари. Бу сизларга ўз ички дунёингизни бошқалар билан бўлишишга имконият беради, бу нарсаларга дунё бойликлари билан еришиб бўлмайди.\n9. Ўз кучига таяниш. Пул келади ва кетади. Пулсиз яшаш ва ривожланиш, хаётда пулнинг ўрни мухим емаслиги ва унга қаттиқ боғланиб қолмасликка олиб келади.\n10. Хавфсизлик. Агарда биз ўз кучимизни хавфсизлик ва омадсизликлардан ҳимоя қиладиган бурчакни яратишга қарацак, бу нарса бизни керак бўлмаган сарфлашдан сақлайди.\n11. Бошқаларга ёрдам. Кўплаб инсонларга, бошқаларга ёрдам бериш ҳурсандчилик ва қониқиш ҳиссини олиб келади, бу еса ҳар қандай молиявий нарсадан юқоридир.\n12. Шаҳсий ўсиш. Ҳар бир инсон ривожланиш имкониятига ега – унинг ҳаракатланиши, имони ва ҳоқазо. Ўз устимизда ишласак, сиз ўзингизни ўзгартира оласиз.\n13. Миннатдорчилик. Агарда сизда бор бўлган нарсалар учун минатдорчилик билдира олсангиз – ўз ҳаётингиздан қониқиш ҳисси ўсиб боради.\n14. Хобби(қизиқиш). Кўплаб инсонлар ҳаёт ташвишларига ботиб, ҳақиқий баҳт пулдан ёки сотиб олинган нарсаларга боғлик емасликка ахамият ҳам беришмайди. Бу нарсадан узоқ туринг. Янги нарсани қилинг ва сиз завқ оладиган нарсани топинг. Кўпинча бу оддий нарсалар бўлиши мумкин – ўйинлар, айланишлар, муносабатлар.\n15. Маънавийлик. Маънавийлик ҳаётимизнинг мақсади емасми? Ўзингизни ўқишдан ва ўрганишдан тўхтатмаслик, ҳаётга ижобийлик билан қараш, сизга янада кўпроқ тинчликни ва ҳурсандчиликни олиб келиши мумкин, бу нарсаларни бошқа жойлардан тополмайсиз ва сотиб ололмайсиз.


Маркус Рашфорд тасодифий қаҳрамон-ми? - Спорт UZ - Скачать музыку бесплатно новинки музыки 2016-2017\nМаркус Рашфорд тасодифий қаҳрамон-ми?\n18 ёшли Маркус Рашфорд кутилмаганда, «МЮ»нинг янги қаҳрамонига айланди. «Қизил иблислар» айнан ёш йигитча қайд этган дебют «дубль» ҳисобига ЕЛ 1|8 финалига осонгина йўл олишди. Демак, голландиялик жафокаш Луи ван Гални навбатдаги муваффақиятсизликдан сақлаб қолган футболчига алоҳида эътибор қаратсак бўлаверади. Умуман, айни пайт «Манчестер Юнайтед»нинг жароҳатланган футболчиларидан бутун битта терма жамоа тузиш ҳам мумкин. Мисол учун айтсак, ЕЛ 1|16 финали доирасида «Мидтьюлланд» (Дания) клубига қарши кечган жавоб ўйини арафасидаёқ ван Галнинг нақ 10 нафар шогирди хизматидан фойдаланолмаслиги тайин эди. Ўйинолди машғулотларида эса Антони Мартиаль пай чўзилиши оқибатида четга чиқди. Натижада Луи ван Гал бошланғич таркибни шошилинч тарзда ўзгартирди - ўткир ҳужумчи позициясида 18 ёшли Маркус Рашфордга ишонч билдирди. Қарангки, англиялик ҳужумчи устозини уялтириб қўймади ва асосий жамоадаги дебют ўйинини «дубль» билан безади. ФАОЛИЯТИ Маркус Рашфорд 1997 йилнинг 31 октябрь куни Манчестерда туғилган. «МЮ» тизимига эса 2014 йил ёзда Англиядаги машҳур ўсмирлар академияси - Fletcher Moss Rangersдан ўтган. Вақтида Уэс Браун, Дэнни Уэлбек ва Равель Моррисон каби футболчилар худди шу йўналиш бўйича ҳаракатланишганди. Алоҳида қайд этиш жоиз, Рашфорд жорий мавсум «МЮ»нинг U-19 тоифасида сардорлик боғичини қўлга олди ва УЕФА ўсмирлар лигасида 5 марта майдонга тушиб, 3та гол урди. U-21 жамоасидаги илк голини эса ўтган йил охирида, яъни декабрь ойида нишонлади. Эътиборлиси, Маркус ўшанда, «Лестер» ўринбосарлари билан ўйиннинг финал ҳуштаги янграшига атиги 16 дақиқа қолганида майдонга тушганди. Рашфорд бунгача бир неча марта асосий таркиб вакиллари машғулотларига ҳам жалб этилганди. Хусусан, Луи ван Гал уни премьер-лига доирасидаги «Уотфорд» ва «Лестер»га қарши ўйинлар «заявка»га киритганди. ЎЙИН УСЛУБИ Маркус - бақувват, серҳаракат ва тезкор ҳужумчи. Бинойидек кучли зарба эгаси майдонда ўткир ҳужумчи сифатида тўп суришдан ташқари, «10-рақам » ролини ҳам бажариши мумкин. Дейлик, голли вазиятларни ҳис этиш қобилияти анча ривожланган. Рашфорднинг бўйи унча баланд эмас (173 сантиметр), шунга қарамай, стандарт вазиятлар чоғи тўғри жой танлаши ҳисобига рақибга катта хавф туғдиради. РАШФОРД ҲАҚИДАГИ ГАПЛАР «МЮ» клубида ёш футболчилар тараққиётига масъул департамент директори Ники Батт ёш ҳужумчига анча олдин эътибор қаратганди. Собиқ футболчи хусусан, «МЮ» ёшлар жамоасининг УЕФА ўсмирлар лигасида Голландиянинг ПСВ клубига қарши ўйинидан сўнг Маркус Рашфорд ҳаракатларидан ғоят ҳайратланганимни яширмаганди. Чунончи, йигитча ўша баҳсда рақиб дарвозасини 2 марта нишонга олганди. Хуллас, Батт учрашувдан сўнг Рашфорд «МЮ»нинг келажаги эканлигини қайд этганди: «Маркус портлайдиган даражада хавфли ва ўта иқтидорли, шунинг баробарида яна ғоят меҳнатсевар. Жамоанинг шундай футболчига эга эканлиги омаддан белгидир. Зеро, у майдондаги ҳар бир дақиқада чинакамига ишлайди ва ҳеч қачон ўйиндан четга чиқиб қолмайди. Маркуснинг гол ура бошлагани жуда муҳим». «МЮ» ўсмирлар жамоаси собиқ мураббийи Пол Макгиннесс ҳам Маркусни мақташдан тийилмади: «Мен Рашфорд билан у жамоага келган илк кунданоқ алоҳида ишлаганман. Йигитча 18 ой давомида сезиларли даражада кучайди, яъни ўйин бобида яққол ўсди. Мана, унинг ижросида бир неча ажойиб ўйинлар гувоҳига айланиб улгурдик. Маркуснинг фаолияти энди бошланди, демак, у Манчестерда ҳали кўп ютуқларга эришиши мумкин». Давомига қаранг! Рашфорд ЕЛдаги қаҳрамонлик билан чекланиб қолмади. У якшанба оқшоми Луи ван Гал жонига яна бир марта оро бағишлади. Боз устига, чемпионлик учун тиришаётган «Арсенал»га қарши ўйин (3:2)да. Бу галги жасорати «дубль»}самарали «пас» кўринишида бўлди. «Арсенал» дарвозасида кимсан Петр Чех турганини эътиборга олсак, йигитчани чиндан ҳам, ёрқин келажак кутаётганига ишонч ошади. Кузатайликчи, Маркус Рашфорд ушбу чақмоқ янглиғ келган муваффақиятини қандай давом эттираркин? Манба: Football.ua, Ҳ. МАСАИДОВ тайёрлади - деб хабар бермоқда Stadion.uz нашри.


Боксчиларимиз халқаро турнирдан қайтиб келишди\n11 июнь, 2018, 19:58 858\nХабарингиз бор, 6-10 июнь кунлари Қозоғистоннинг Астана шаҳрида бокс бўйича «Қозоғистон президенти кубоги» номли халқаро мусобақа ташкил қилинди. Унда жаҳоннинг 15 мамлакати қаторида ўзбекистонлик чарм қўлқоп усталари ҳам иштирок этишди. Бугун боксчиларимиз юртимизга қайтиб келишди. Бу ҳақда minsport.uz сайти хабар бермоқда.\nЭслатиб ўтамиз, мусобақада Бектемир Мелиқўзиев олтин, Шунқор Абдурасулов ва Иқболжон Холдоров кумуш, Шахобиддин Зоиров, Алиёр Норалиев, Маҳмуд Ғоипов ва Исроил Мадримов бронза медали соҳибига айланишди.\nҚайд этиб ўтиш лозимки, ушбу мусобақа терма жамоа мураббийлар штаби учун айни муддао бўлди. Улар турнир давомида шу йил Жакартада бўлиб ўтадиган Осиё ўйинларида иштирок этадиган таркибнинг асосий қисмини аниқлаб олишди.


Чегараларни аниқлаш масаласи яна кун тартибида\n23 октябр 2021, Тошкент вақти: 15:06\nҚирғиз-ўзбек чегарасининг баҳсли ҳудудларидаги битмас-туганмас можаролар, афтидан, ҳар иккала томоннинг ҳам жонига теккан кўринади.\nЎзбекистон-Қирғизистон чегараларини аниқлаш давлатлараро комиссияси апрел ойида ўз ишини қайта тикланиши олдидан қирғиз депутатлари ҳукуматдан чегараларни аниқлаш жараёнини тезроқ якунлашни талаб қила бошладилар.\nБироқ Қирғизистон ҳукумати расмийлари бу жараён осон кечмаслигини, кейинги беш йил мобайнида Ўзбекистон –Қирғизистон чегараларини аниқлаш жараёнининг якунланиши мушкул эканини айтмоқдалар.\nҚирғизистон парламенти депутатлари ўзбек-қирғиз чегарасини аниқлаш жараёни 15 йилдан бери ниҳоясига етмаётганидан таажуб билдираяптилар.\n- Чегарани аниқлаш учун яна қанча вақт керак бўлади? 15 йилдан бери чегараларнинг аниқланмагани нимани англатади? Бу масалани ҳал қилиш учун сиёсий иродамиз етмаяптими? – деди чегара масаласи муҳокама қилинган парламент йиғинида депутат Каромат Ўрўзова.\nҚирғизистон расмийларининг айтишларича, бундан 10 йил аввал бошланган ўзбек-қирғиз чегарасини аниқлаш жараёни яна қанчага чўзилиши ҳозирча номаълум.\nБош вазир Дониёр Усенов Ўзбекистон томонининг беш йил давомида мазкур жараёнда иштирок этмай қўйгани чегараларни аниқлаш ишини ортга суриб юборганини айтди.\nБош вазирга кўра, апрел ойидан қайта жонлантириладиган чегараларни аниқлаш иши осон кечмайди. Чегара чизиғининг ҳар бир метри устида тортишувлар бўлади.\n- Ҳар бир метр жойни пиёда юриб, харитага туширамиз. Бу иш апрел ойидан бошланади, деди Дониёр Усенов.\nҚирғизистон Хавфсизлик кенгашининг собиқ котиби Бўлўт Жонузақовнинг айтишича, бугунги кунда Ўзбекистон-Қирғизистон чегарасида 100 дан ортиқ баҳсли нуқталар мавжуд.\n- Юзга яқин ҳудудлар масаласида тортишувлар бор. Асосан Ўш ва Жалолобод вилоятларидаги ҳудудлар баҳсли бўлиб турибди. Агар бу масалани сиёсий ирода билан ҳал этмасак, Ўзбекистон ва Қирғизистон ўртасида низоларга сабаб бўлувчи ҳудудларни болаларимизга мерос қилиб қолдириб кетамиз. Чегара масаласида ҳар икки давлат ҳам муросага келмас экан, низолар сўнмайди, деди Бўлўт Жонузақов.\nЎзбекистон-Қирғизистон чегараси 1375 километрни ташкил қилади. Ўн йил мобайнида унинг 994 километрдан кўпроғи аниқланган.\n26 март куни Қирғизистон бош вазири Дониёр Усенов фаолияти беш йил олдин тўхтаб қолган ўзбек-қирғиз чегарасини аниқлаш давлатлараро комиссияси ўз фаолиятини қайта тиклаганини ва 15 апрелдан бошлаб ишга киришишини эълон қилган эди.


Азамат Илёсов: «Месси деб чақиришларига ўрганиб кетдим» / CHAMPIONAT.asia\n20:04Карикатура: "Олд Траффорд" ресторанида нима гаплар? 1 19:36"Барселона" ҳимоячисига янги шартнома таклиф қилмоқчи 4 19:28Жорий мавсум 4та гол урган "Сити" ҳимоячиси шартномани узайтирди 1 19:09U23 Осиё чемпионати. Барча чорак финал иштирокчилари маълум бўлди 28 19:06"Бавария"дан навбатдаги супер трансфер 10 18:51"Эспаньол" - "Барселона". Кўк-анорранглилар қайдномаси билан танишинг 14 18:25"Келажагимиз умидлари" футбол фестивали водийдан бошланади 19 18:14Севган қизини тепган "Ливерпуль" футболчиси 12 ой жамоат ишларида қатнашади 15 18:02Крис ван Пуйвельде болалар футболи мутахассислари учун тақдимот ўтказди 4 17:58ЛаЛига. Хафсалани пир қилганлар терма жамоасида Зидан ва 4 нафар "Реал" футболчиси бор 33 17:39Икки ҳужумчи "Лестер Сити"ни тарк этиши мумкин 2 16:35ЛаЛига президенти Испания чемпионатидаги ҳолатдан норози 31 16:08Фарғонанинг "Истиқлол" клуби иқтидорли футболчиларни жамоага қабул қилади 7 15:52Уолкотт "Эвертон" учун тиббий кўрикдан ўтди 8 15:52“Металлург” Ирматов келганини тасдиқлади 30\nАзамат Илёсов: «Месси деб чақиришларига ўрганиб кетдим»\n19 сен 17:51\nБиринчи лига иштирокчиси Нукуснинг “Орол” жамоасида ҳам келажаги порлоқ ўйинчилар талайгина.\nУлардан бири Азамат Илёсовдир. 1996 йили Нукусда таваллуд топган Азамат ёшлигида кўплаб дўстлари каби, тўпни орқасидан қувиб юрган. Вақт ўтгани сари, ундаги интилиш кучайиб, миллионлар ўйини билан жиддий тарзда шуғуллана бошлади. Бугунги кунга келиб эса, Илёсов “Орол” ажралмас бир бўлагига айланиб улгурди. Бош мураббий Неъматулло Қутибоев уни майдоннинг ўнг қанот ҳимоясида ўйнатмоқда. Яқинда Нукусдаги ҳамкоримиз Адилбай Алланиёзов 17 ёшли ҳимоячидан championat.asia сайти учун махсус интервью олди.\n- Азамат, авваламбор суҳбатимизни футболга кириб келишингиз қандай кечгани ҳақида бошласак, зеро мухлислар ҳозир сиз ҳақингизда унчалик ҳам кўп маълумотга эга эмас.\n- Ёшлимгимда футболга қизиқишим юқори суръатда бўлган. Келажакда футболчи бўлиш орзуим эди. 13 ёшимда “Насаф” академиясига бориб таҳсил олишни бошлаганман. Лекин кейинчалик оилавий сабабларга кўра Нукусга қайтиб келганман ва шундан буён машғулотларни Нукусда давом эттирдим.\n- Адашмасак, “Орол” сизнинг профессионал футболдаги илк жамоангиз. Шундайми?\n- Ҳа, албатта. 2012 йилдан буён “Орол” футболчисиман.\n- Шу ўринда, илк мураббийингиз ким бўлганини ҳам айтиб ўтсангиз. Боиси ҳар қандай футболчининг биринчи мураббийини ёдга олиб ўтиш, улар учун ўзига хос, қувонч бағишлаши турган гап?\n- Футбол мактаб интернатида шуғулланиб юрганимда, менга Йўлдош ака Кочжанов футбол сираларини ўргатган. Бугунги кунда эса ўзингизга яхши маълум, таниқли собиқ ҳужумчи Неъматулло Қутибоев қўли остида ўйнаб келмоқдаман.\n- Бош мураббий Қутибаев билан муносабатингиз қандай?\n- Неъматулло ака менга ҳам ака ҳам мураббий ўрнида. Бу инсонни жуда ҳам ҳурмат қиламан.\n- Яқинда “Орол” учун мавсум поёнига етгани ҳақида гаплар тарқалди...\n- Йўқ, Худо хоҳласа чемпионат охирига қадар ўйнаймиз. Умид хали бери сўнгани йўқ. Қолган ўйинларда ўзимизни кўрсата олсак, ҳаммаси ўрнига тушиб кетади деб ўйлайман.\n- Бу борада, ҳаммаси зўр. Кўз тегмасин.\n- “Орол” сафида бу йил иккинчи мавсумни ўтказаяпсиз экан. Бу жамоа таркибида урган илк голингизни эсдан чиқармаган бўлсангиз керак?\n- Дебют голларни ёддан чиқариб бўладими. “Орол”даги илк голим, ҳамон эсимда. Бу жорий мавсум Ўзбекистон Кубоги бахсида содир бўлиб, биз меҳмонда “Шўртан”га қарши баҳс олиб боргандик. Мазкур ўйинда каминада гол уриш учун қулай вазият бўлди ва мен ундан унумли фойдаланиб қолдим. Афсуски “Орол”даги дебют голим жамоам учун фойда келтирмаганди. Чунки биз ўша учрашувда сафардан мағлубиятга учраб қайтгандик.\n- Нукусда маҳаллий ишқибозлар ва жамоадошларингиз сизни "Месси" деб чақиришар экан. Сизни таниқли футболчига қиёслашлари бироз бўлсада, руҳлантирса керак?\n- Ҳа. Бунга ўрганиб ҳам кетдим.\n- Бу йил олий лига ўйинларини кузатиб боряпсизми? Сир бўлмаса, кўпроқ қайси жамоанинг ўйини сизга маъқул келяпти?\n- Ҳа, миллий чемпионат баҳсларини кузатиб бораман. Менга “Пахтакор” ни ўйини ёқади. Таркибида асосан ёшлар ҳаракат қилмоқда. Лекин шунга қарамай, жамоа ўйини ҳам яхши чиқмоқда.\n- Жорий мавсум поёнига етгач, олий лиганинг бир қатор клублари биринчи лигада ўзини кўрсатган футболчиларни ҳам йиғинга таклиф этиб, кўрикдан ўтказишади. Агарда сизда элита клубаларидан бирига кўчиб ўтиш варинати туғилса, қандай йўл тутасиз?\n.- Агар шундай холат бўлса, аввало мураббийимиз билан суҳбатлашаман. У киши руҳсат берсагина ўша таклиф қилган жамоага бориб, ўзимни синаб кўраман.\n- Ўзи “Орол” билан амалдаги шартномангиз нечанчи йилгача белгиланган?\n- Келишувимиз 2014 йилга қадар амалда бўлади.\n- Бир нарсани унутмаслик керакки, бу ёшда олий лига жамоаларининг асосий таркибида ўйнаб кетишиз қийин бўлади. Чунки мураббийлар кўп ҳам ёшларга ишонч билдиравермайди. Шу боис кўпроқ олдингизда ёшлар лигасида ўйнаш имконияти бўлади...\n- Биламан бу осонликча амалга ошмайди. Лекин ҳозир ёшлар лигасими ёки асосий таркибда ўйнайманми, буни фарқи йўқ. Муҳими қаерда ўйнашимдан қатъий назар ўзимни кўрсатиш.\n- Бу йилги мавсумда сиз учун кўпроқ қайси жамоага қарши кечган ўйин қийин кечди?\n- “Шердор” билан мехмонда ўтган ўйин қийин бўлди. Бош ҳакам тўхталишлар ўрнини қоплаш учун 6 дақиқа қўшганди. Бу биз учун ҳудди 12 дақиқадек туюлди. Бошқаларга нисбатан шу ўйин шахсан мен учун жуда ҳам қийин ўтди дейишим мумкин.\n- Миллий терма жамоамиз футболчиларидан кўпроқ кимнинг ўйини ёқади?\n- Санжар Турсуновнинг мухлисиман.\n- Хориждан ёқтирган футболчингиз-чи?\n- “Челси” аъзоси Азарнинг ўйини ёқади.\nАдилбай Алланиёзов суҳбатлашди.


Қамоқдан президентликкача: Жапаров аслида ким? | Qalampir.uz\nҚамоқдан президентликкача: Жапаров аслида ким?\nТаҳлил\t11 Январь 22:03 43565\nКеча, 10 январь куни Қирғизистонда муддатидан аввалги президентлик сайловлари бўлиб ўтди. Қирғизистон Республикаси Марказий сайлов комиссиясининг маълумотларига кўра, сайловда номзод Садир Жапаров 79,20 фоиз тўплаб, президентлик пойгасининг етакчисига айланди.\nМарказий сайлов комиссиясининг расмий натижалари 24 январда эълон қилинса-да, аллақачон кўпчиликнинг овозига эга бўлиб улгурган Садир Жапаров бу сайловда ғолиб бўлишини тахмин қилиш қийин эмас. Қирғизистоннинг бўлажак олтинчи Президенти аслида ким? Қуйида шу ҳақда сўз боради.\nТрактор кабинасидан раҳбарлик курсисигача\nАввалроқ, Қирғизистонда президентлик пойгасидаги Жапаровнинг рақибларидан бири Қанибек Иманалиев унинг жисмоний тарбия бўйича дипломга эга эканини айтганди. Аммо расмий таржимаи ҳолга кўра, Жапаров 2006 йилда Қирғиз-рус славян университетини тугатган.\nУ меҳнат фаолиятини “колхоз”да бошлади. 2002-2005 йилларда эса Жапаров, аллақачон “Нурнефтегаз” компаниясининг бош директори бўлиб ишларди.\nСиёсат томон ташланган қадамлар\nСадир Жапаров 2005 йилги парламент сайловларида “Келечек” мухолифат фракциясидан Жогорку Кенешга депутат этиб сайланди ва ўша партиянинг етакчисига айланди.\nПарламент сайловларидан кўп ўтмай, мамлакатда норозилик намойишлари бошланиб, улар “Лола инқилоби”га айланди. Ҳукуматга қарши норозилик ҳаракатлари ва инқилобдан сўнг, “Қирғизистон Халқ ҳаракати”нинг лидери Курманбек Бакиев мамлакат Президенти этиб сайланди.\nСадир Жапаров ўша ҳаракатнинг тарафдори эди. Овозларни ҳисоблаш ва мухолифатга босимлар билан боғлиқ можароларга қарамай, Садир Жапаров парламентга етиб келди ва Президент Курманбек Бакиевни қўллаб-қувватловчи жанубий гуруҳга қўшилди. 2007 йилга келиб, Садир Жапаров Қурманбек Бакиевнинг маслаҳатчиси бўлди ва бу лавозимни 2009 йилгача эгаллади.\n2008 йилда Қирғизистонда коррупциянинг олдини олиш бўйича Республика Миллий агентлиги ташкил этилди. 2009 йилдан унга Садир Жапаров раҳбарлик қила бошлади. Ушбу лавозимда у 2010 йил июнь ойигача ишлади.\nФирибгарликда айбланган депутат\n2010 йилдан Садир Жапаров “Ата-Журт” партиясининг таркибида депутатлик фаолиятини давом эттирди.\n2012 йил сентябр ойида Қирғизистон Бош прокуратураси Садир Жапаровга қарши жиноий иш қўзғатди. У ўша пайтда “Ата-Журт” фракциясини бошқарар эди. Жапаров Бишкекдаги бинони ноқонуний хусусийлаштиришда айбланган эди. Бироқ, Парламент Садир Жапаровни Бош прокурор томонидан жиноий жавобгарликка тортилишига йўл қўймади.\nҲокимиятни зўрлик билан тортиб олиш\n2012 йил 3 октябрда “Ата-Журт” партиясининг депутатлари Камчибек Ташиев, Садир Жапаров ва Талант Мамитов бошчилигида Оқ уй олдида намойиш ўтказилди. Бунда Жапаровнинг ўзи қатнашмади. Аммо у ташкилотчиликда айбланди.\nНамойиш вақтида депутатлардан бири Қамчибек Ташиев Оқ уйни ўраб турувчи панжара устига чиққан. Кейинчалик, депутатнинг ўзи бу хатти-ҳаракатини “ишга шошилаётгани” билан изоҳлаган.\nБу учун 2013 йил 9 март куни суд Қамчибек Ташиев ва Садир Жапаровни Қирғизистон Республикаси Жиноят кодексининг 295-моддаси “Ҳокимиятни зўрлик билан тортиб олиш ёки ҳокимиятни зўрлик билан ушлаб қолиш” моддаси билан айбдор деб топди ва бир йил олти ойга озодликдан маҳрум қилди. Марказий ижро комиссияси суд қарорини ижро этиб, Садир Жапаровни депутатлик мандатидан маҳрум қилди. Бироқ орадан кўп ўтмай суд Жапаров ва унинг шерикларини оқлаб, залнинг ўзида озод қилди.\nСиёсатчи тақиблар остида\nҚирғизистонда 2013 йилнинг баҳори ва ёзининг биринчи кунларида Марказий Осиёдаги энг йирик олтин қазиб олиш конларидан бири – “Қумтор”нинг канадаликлар томонидан эксплуатация қилинишига қарши намойишлар бўлиб ўтди. Садир Жапаров ўша намойишнинг ташкилотчиларидан бири сифатида кўрсатилганди. Аммо унинг ўзи бунга ҳеч қандай алоқаси йўқлигини таъкидлаган. Гап шундаки, 2012 йилдан бошлаб Садир Жапаров ўзининг туғилган жойи Иссиқкўл вилоятида жойлашган ушбу “Қумтор” олтин конини миллийлаштириш тарафдори бўлиб, коннинг бошқарув компаниясини экологик ҳуқуқбузарликлар ва коррупцияда айблаб келаётган эди.\n2013 йилнинг октябрь ойида Қоракўл шаҳрида яна бир намойиш бўлиб ўтди ва бу ҳаракатлар ҳам яна “Қумтор”га боғлиқ эди. Намойишчилар Ҳукуматнинг ваколатли вакили Эмильбек Каптагаевни гаровга олди ва уни ёқиб юбориш билан таҳдид қилди. Митинг охир-оқибатда тарқалиб кетди. Садир Жапаров эса, яна намойишни ташкиллаштиришда айбланди. Бироқ, собиқ халқ депутати буларнинг барчасини рад этиб, айбловлар уйдирма эканини таъкидлади. Шундан сўнг, у таъқиблардан қўрқиб, мамлакатни тарк этди. У дастлаб, кўшни Қозоғистон сўнгра, Россия, Туркия ва Кипрда сарсон-саргардонликда юрди.\nЖапаровнинг ҳибсга олиниши\nКейинчалик, суд жараёнларида Эмильбек Каптагаев Садир Жапаровни Қоракўлдаги митингларнинг ташкилотчиси деб билмаслигини, балки ўзини қурбон сифатида билишини айтади.\nОрадан вақт ўтиб, Садир Жапаров 2017 йил март ойида Қирғизистонга қайтиб келди. У келган куниёқ, ҳуқуқ-тартибот идоралари ходимлари томонидан ҳибсга олинди. Суд Садир Жапаровни Қирғизистон Жиноят Кодексининг “Гаровга олиш” моддаси билан 11 ярим йилга озодликдан маҳрум қилганди.\nСиёсий майдонга қайтиш\nБироқ, 2020 йилнинг 5 октябрь куни Парламент сайловларига қарши бошланган қўзғалон фонида Садир Жапаров тарафдорлари томонидан 1-сонли жазони ўташ муассасидан озод қилинди. Шундан сўнг, кўп нарса ўзгариб кетди. Тақдирни қарангки, 6 октябрь куниёқ, у Бош вазирлик лавозимини эгаллайди. Ваҳоланки, бир кун олдин у шунчаки, маҳбус эди, холос.\n2020 йил 15 октябрда Қирғизистон Президенти Сооронбай Жээнбеков истеъфосидан сўнг, Қирғизистон Республикаси Конституциясининг 68-моддасига мувофиқ Садир Жапаров вақтинчалик президент вазифасини бажарувчи этиб тайинланди. Бугун, 11 январь куни эса, у келгуси 6 йил давомида Қирғизистонни бошқаришга яқин турибди.\n24 Январь 21:32 50242\n25 Январь 09:19 40848\n24 Январь 13:55 37656\n24 Январь 14:11 32916\n26 Январь 14:47 25926